Document ID: 32009R1186

NEUVOSTON ASETUS (EY) N:o 1186/2009,
annettu 16 päivänä marraskuuta 2009,
yhteisön tullittomuusjärjestelmän luomisesta
(kodifioitu toisinto)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 26, 37 ja 308 artiklan,
ottaa huomioon komission ehdotuksen,
ottaa huomioon Euroopan parlamentin lausunnon (1),
sekä katsoo seuraavaa:
(1)
Yhteisön tullittomuusjärjestelmän luomisesta 28 päivänä maaliskuuta 1983 annettua neuvoston asetusta (ETY) N:o 918/83 (2) on muutettu useita kertoja ja huomattavilta osin (3). Tämän takia mainittu asetus olisi selkeyden ja järkeistämisen vuoksi kodifioitava.
(2)
Perustamissopimuksen säännösten mukaisesti vahvistettua erityistä poikkeusta lukuun ottamatta yhteisen tullitariffin tulleja sovelletaan kaikkiin yhteisöön tuotaviin tavaroihin. Niihin sovelletaan myös yhteisen maatalouspolitiikan tai tiettyihin maataloustuotteista jalostettuihin tuotteisiin sovellettavien erityisjärjestelmien perusteella säädettyjä maatalousmaksuja ja kaikkia muita tuonnista perittäviä maksuja.
(3)
Tällainen maksujärjestelmä ei kuitenkaan ole perusteltavissa tietyissä tarkoin määritellyissä olosuhteissa, kun tavaroiden tuonnin erityisedellytykset eivät vaadi talouden suojelemiseksi tavallisesti toteutettavia toimenpiteitä.
(4)
Olisi säädettävä, kuten useimmissa tullialaa koskevissa laeissa on yleensä säädetty, että tällaisissa tapauksissa maahantuonnissa voidaan soveltaa tullittomuusjärjestelmää, jolla tavarat vapautetaan niihin tavallisesti sovellettavista tuontimaksuista.
(5)
Tällaiset tullittomuusjärjestelmät ovat seurausta myös monenkeskisistä kansainvälisistä yleissopimuksista, joissa jäsenvaltiot tai jotkin jäsenvaltioista ovat sopijapuolina. Jos yhteisön on sovellettava näitä yleissopimuksia, soveltaminen edellyttää tullittomuutta koskevan yhteisön säännöstön toteuttamista siten, että näissä yleissopimuksissa määrätyn tullittomuuden kohdetta, soveltamisalaa ja soveltamisedellytyksiä koskevat erot poistetaan tulliliiton vaatimusten mukaisesti, ja kaikki henkilöt, joita asia koskee, saavat samat edut koko yhteisössä.
(6)
Tietyt jäsenvaltioissa sovellettavat vapautukset tulleista ovat seurausta erityisistä kolmansien maiden tai kansainvälisten järjestöjen kanssa tehdyistä yleissopimuksista. Nämä yleissopimukset koskevat kohteensa perusteella vain allekirjoittajajäsenvaltiota. Yhteisön tasolla ei ole aiheellista määritellä tällaisten vapautusten myöntämisedellytyksiä, vaan riittää, että jäsenvaltioille, joita asia koskee, annetaan lupa niiden myöntämiseen tarvittaessa tätä tarkoitusta varten käyttöön otettavan asianmukaisen menettelyn avulla.
(7)
Yhteisen maatalouspolitiikan toteuttamisen seurauksena tiettyihin tavaroihin sovelletaan tietyissä olosuhteissa vientitulleja. On myös aiheellista määritellä yhteisön tasolla tapaukset, joissa voidaan myöntää näitä tavaroita koskeva vientitullittomuus.
(8)
Oikeudellisen selkeyden vuoksi olisi lueteltava sellaiset yhteisön säädösten säännökset, jotka sisältävät tiettyjä tämän asetuksen soveltamisalaan kuulumattomia tullittomuustoimenpiteitä.
(9)
Tämä asetus ei estä jäsenvaltioita soveltamasta tuonnin tai viennin perusteltuja kieltoja tai rajoituksia yleisen moraalin, järjestyksen ja turvallisuuden, ihmisten ja eläinten terveyden ja hengen suojelemiseksi tai kasvillisuuden säilyttämiseksi, taiteellisia, historiallisia tai arkeologisia arvoja edustavan kansallisomaisuuden suojelemiseksi taikka teollisen tai kaupallisen omaisuuden suojelemiseksi.
(10)
Kun tullittomuus myönnetään euroina vahvistettujen summien rajoissa, olisi määritettävä säännöt, joita noudatetaan näiden summien muuntamisessa kansalliseksi valuutaksi,
ON ANTANUT TÄMÄN ASETUKSEN:
I OSASTO
SOVELTAMISALA JA MÄÄRITELMÄT
1 artikla
Tässä asetuksessa määritellään tapaukset, joille myönnetään erityisolosuhteissa tuonti- tai vientitullittomuus taikka vapautus perustamissopimuksen 133 artiklan perusteella toteutettavista toimenpiteistä, luovutettaessa tavaroita vapaaseen liikkeeseen tai vietäessä tavaroita yhteisön tullialueen ulkopuolelle.
2 artikla
1. Tässä asetuksessa tarkoitetaan:
a)
”tuontitulleilla” tulleja tai vastaavalla tavalla vaikuttavia veroja sekä yhteisen maatalouspolitiikan tai tiettyihin maataloustuotteista jalostettuihin tavaroihin sovellettavien järjestelmien perusteella määrättyjä maatalousmaksuja ja kaikkia muita tuonnista kannettavia maksuja;
b)
”vientitulleilla” yhteisen maatalouspolitiikan tai tiettyihin maataloustuotteista jalostettuihin tavaroihin sovellettavien järjestelmien perusteella määrättyjä maatalousmaksuja ja kaikkia muita viennistä kannettavia maksuja;
c)
”henkilökohtaisella omaisuudella” asianomaisten henkilökohtaiseen käyttöön tai kotitalouteen tarkoitettuja tavaroita.
”Henkilökohtaisena omaisuutena” on pidettävä erityisesti:
i)
koti-irtaimistoa;
ii)
polku- ja moottoripyöriä, yksityiskäyttöön tarkoitettuja moottoriajoneuvoja ja niiden perävaunuja, matkailuperävaunuja, huviveneitä ja yksityislentokoneita.
Lisäksi ”henkilökohtaisena omaisuutena” on pidettävä kotitalouden tavanomaista kulutusta vastaavia kotitaloushankintoja, kotieläimiä ja ratsuhevosia sekä teknisten tai vapaiden ammattien harjoittamisessa tarvittavia kannettavia työvälineitä. Henkilökohtaisen omaisuuden luonne tai määrä ei saa ilmentää mitään kaupallista tarkoitusta;
d)
”koti-irtaimistolla” henkilökohtaisia tavaroita, kodin liinavaatteita ja asianomaisten henkilökohtaiseen käyttöön tai heidän kotitalouksiensa tarpeisiin tarkoitettuja huonekaluja tai varusteita;
e)
”alkoholituotteilla” yhdistetyn nimikkeistön nimikkeisiin 2203-2208 kuuluvia tuotteita (esimerkiksi oluet, viinit, viini- tai alkoholipohjaiset aperitiivit, tislatut alkoholijuomat, liköörit tai alkoholipitoiset juomat).
2. Jollei tässä asetuksessa toisin säädetä, II osastoa sovellettaessa ”kolmas maa” kattaa myös ne jäsenvaltioiden alueiden osat, jotka yhteisön tullikoodeksista 12 päivänä lokakuuta 1992 annetun neuvoston asetuksen (ETY) N:o 2913/92 (4) mukaan eivät kuulu yhteisön tullialueeseen.
II OSASTO
TUONTITULLITTOMUUS
I LUKU
Kolmansista maista yhteisöön vakituisen asuinpaikkansa muuttavien luonnollisten henkilöiden henkilökohtainen omaisuus
3 artikla
Jollei 4-11 artiklan säännöksistä muuta johdu, tuontitullittomuus myönnetään vakituisen asuinpaikkansa yhteisön tullialueelle muuttavien luonnollisten henkilöiden tuomalle henkilökohtaiselle omaisuudelle.
4 artikla
Tullittomuus rajoittuu henkilökohtaiseen omaisuuteen, joka:
a)
olosuhteiden mukaan perusteltuja erityistapauksia lukuun ottamatta on ollut asianomaisen omistuksessa ja, jos kyse on muista kuin kulutustavaroista, on ollut asianomaisen käytössä entisessä vakituisessa asuinpaikassa vähintään kuuden kuukauden ajan ennen päivää, jona asianomaisen vakituinen asuinpaikka on lakannut olemasta kyseisessä kolmannessa maassa;
b)
on tarkoitettu samaan käyttöön uudessa vakituisessa asuinpaikassa.
Lisäksi jäsenvaltiot voivat esittää tullittomuuden myöntämiselle edellytyksen, jonka mukaan tavaroista on oltava maksettu joko niiden alkuperämaassa tai maassa, josta ne tuodaan, niistä tavallisesti kannettavat tullit ja/tai verot.
5 artikla
1. Tullittomuutta voidaan soveltaa vain henkilöihin, joiden vakituinen asuinpaikka on ollut yhteisön tullialueen ulkopuolella yhtäjaksoisesti vähintään kaksitoista kuukautta.
2. Toimivaltaiset viranomaiset voivat kuitenkin myöntää 1 kohdassa tarkoitetusta säännöstä poikkeuksia, jos asianomaisen tarkoituksena on ollut viettää yhteisön tullialueen ulkopuolella yhtäjaksoisesti vähintään kaksitoista kuukautta.
6 artikla
Tullittomuutta ei sovelleta:
a)
alkoholituotteisiin;
b)
tupakkaan ja tupakkatuotteisiin;
c)
hyötykuljetusvälineisiin;
d)
muihin ammattikäyttöön tarkoitettuihin esineisiin kuin teknisten tai vapaiden ammattien harjoittamiseen tarvittaviin siirrettäviin työvälineisiin.
7 artikla
1. Poikkeustapauksia lukuun ottamatta tullittomuus myönnetään vain henkilökohtaiselle omaisuudelle, joka ilmoitetaan vapaaseen liikkeeseen kahdentoista kuukauden kuluessa siitä päivästä, jona asianomainen on muuttanut vakituisen asuinpaikkansa yhteisön tullialueelle.
2. Henkilökohtaisen omaisuuden luovutus vapaaseen liikkeeseen voi tapahtua useissa erissä 1 kohdassa tarkoitetun määräajan kuluessa.
8 artikla
1. Kahdentoista kuukauden kuluessa siitä päivästä, jona tullittomaksi katsottu henkilökohtainen omaisuus on hyväksytty vapaaseen liikkeeseen, sitä ei saa lainata, pantata, vuokrata eikä vastikkeellisesti tai vastikkeetta luovuttaa ilmoittamatta siitä etukäteen toimivaltaisille viranomaisille.
2. Lainaus, panttaus, vuokraus tai luovutus ennen 1 kohdassa tarkoitetun määräajan päättymistä johtaa kyseisten tavaroiden tuontitullien soveltamiseen lainaus-, panttaus-, vuokraus- tai luovutuspäivänä voimassa olevan tullikannan mukaan sekä toimivaltaisten viranomaisten kyseisenä päivänä toteaman tai hyväksymän tavaroiden lajin ja tullausarvon mukaan.
9 artikla
1. Edellä olevan 7 artiklan 1 kohdan säännöksistä poiketen tullittomuus voidaan myöntää vapaaseen liikkeeseen ilmoitetulle henkilökohtaiselle omaisuudelle ennen kuin asianomainen on muuttanut pysyvän asuinpaikkaansa yhteisön tullialueelle, jos asianomainen sitoutuu sijoittautumaan sinne tosiasiallisesti kuuden kuukauden kuluessa. Sitoumukseen on liitettävä vakuus, jonka muodon ja määrän toimivaltaiset viranomaiset määräävät.
2. Sovellettaessa 1 kohdan säännöksiä 4 artiklan a alakohdassa säädetty määräaika on laskettava päivästä, jona henkilökohtainen omaisuus on tuotu yhteisön tullialueelle.
10 artikla
1. Jos asianomainen lähtee ammatillisten velvoitteidensa vuoksi kolmannesta maasta, jossa hänellä on ollut pysyvä asuinpaikka, muuttamatta samalla vakituista asuinpaikkaansa yhteisön tullialueelle mutta aikoen muuttaa sen sinne myöhemmin, toimivaltaiset viranomaiset voivat myöntää tullittomuuden henkilökohtaiselle omaisuudelle, jonka asianomainen kuljettaa yhteisön tullialueelle tässä tarkoituksessa.
2. Edellä 1 kohdassa tarkoitetun henkilökohtaisen omaisuuden tullittomuus on myönnettävä 3-8 artiklassa säädetyillä edellytyksillä siten, että
a)
edellä 4 artiklan a alakohdassa ja 7 artiklan 1 kohdassa säädetyt määräajat lasketaan päivästä, jona henkilökohtainen omaisuus tuodaan yhteisön tullialueelle;
b)
edellä 8 artiklan 1 kohdassa säädetty määräaika lasketaan päivästä, jona asianomainen on tosiasiallisesti muuttanut vakituisen asuinpaikkansa yhteisön tullialueelle.
3. Lisäksi tullittomuuden myöntämisen edellytykseksi on asetettava, että asianomainen sitoutuu todella muuttamaan vakituisen asuinpaikkansa yhteisön tullialueelle toimivaltaisten viranomaisten olosuhteiden mukaan asettamassa määräajassa. Viranomaiset voivat vaatia, että sitoutumiseen liittyy vakuus, jonka muodon ja määrän viranomaiset määräävät.
11 artikla
Toimivaltaiset viranomaiset voivat poiketa 4 artiklan a ja b alakohdan, 6 artiklan c ja d alakohdan sekä 8 artiklan säännöksistä, kun henkilö joutuu poikkeuksellisten poliittisten olosuhteiden vuoksi muuttamaan vakituisen asuinpaikkansa kolmannesta maasta yhteisön tullialueelle.
II LUKU
Avioliiton solmimisen yhteydessä tuotavat tavarat
12 artikla
1. Jollei 13-16 artiklan säännöksistä muuta johdu, tuontitullittomuus myönnetään avioliiton solmimisen vuoksi kolmannesta maasta vakituisen asuinpaikkansa yhteisön tullialueelle muuttavalle henkilölle kuuluville kapioille ja myös uudelle koti-irtaimistolle.
2. Tuontitullittomuus myönnetään samoin edellytyksin myös avioliiton solmimisen yhteydessä tavallisesti annettaville lahjoille, jotka 1 kohdan edellytykset täyttävä henkilö ottaa vastaan henkilöiltä, joiden pysyvä asuinpaikka on kolmannessa maassa. Kunkin tullittomaksi hyväksyttävän lahjan arvo saa olla kuitenkin enintään 1 000 euroa.
13 artikla
Edellä 12 artiklassa tarkoitettua tullittomuutta voidaan soveltaa vain henkilöihin:
a)
joiden vakituinen asuinpaikka on ollut yhteisön tullialueen ulkopuolella yhtäjaksoisesti vähintään kaksitoista kuukautta. Tästä säännöstä voidaan kuitenkin myöntää poikkeuksia, jos asianomaisen tarkoitus on ollut viettää yhteisön tullialueen ulkopuolella yhtäjaksoisesti vähintään kaksitoista kuukautta;
b)
jotka esittävät avioliittotodistuksen.
14 artikla
Tullittomuutta ei sovelleta alkoholituotteisiin, tupakkaan eikä tupakkatuotteisiin.
15 artikla
1. Poikkeustapauksia lukuun ottamatta tullittomuus myönnetään vain tavaroille, jotka ilmoitetaan vapaaseen liikkeeseen:
a)
aikaisintaan kaksi kuukautta ennen avioliiton ennakoitua solmimispäivää. Tässä tapauksessa tullittomuus edellyttää asianmukaisen vakuuden hankkimista, jonka muodon ja määrän toimivaltaiset viranomaiset määräävät; ja
b)
viimeistään neljä kuukautta avioliiton solmimispäivän jälkeen.
2. Edellä 12 artiklassa tarkoitettujen tavaroiden luovutus vapaaseen liikkeeseen voi tapahtua useissa erissä tämän artiklan 1 kohdassa tarkoitetun määräajan kuluessa.
16 artikla
1. Kahdentoista kuukauden kuluessa siitä päivästä, jona tullittomiksi katsotut 12 artiklassa tarkoitetut tavarat on hyväksytty vapaaseen liikkeeseen, niitä ei saa lainata, pantata, vuokrata eikä luovuttaa vastikkeellisesti tai vastikkeetta ilmoittamatta etukäteen toimivaltaisille viranomaisille.
2. Lainaus, panttaus, vuokraus tai luovutus ennen 1 kohdassa tarkoitetun määräajan päättymistä johtaa kyseisten tavaroiden tuontitullien soveltamiseen lainaus-, panttaus-, vuokraus- tai luovutuspäivänä voimassa olevan tullikannan mukaan sekä toimivaltaisten viranomaisten kyseisenä päivänä toteaman tai hyväksymän tavaroiden lajin ja tullausarvon mukaan.
III LUKU
Perintönä saatu henkilökohtainen omaisuus
17 artikla
1. Jollei 18, 19 ja 20 artiklasta muuta johdu, tuontitullittomuus myönnetään yhteisön tullialueella vakituisesti asuvan luonnollisen henkilön perimälle tai testamentilla saamalle henkilökohtaiselle omaisuudelle.
2. Edellä 1 kohdassa tarkoitetaan ”henkilökohtaisella omaisuudella” 2 artiklan 1 kohdan c alakohdassa tarkoitettuja tavaroita, jotka muodostavat vainajan perinnön.
18 artikla
Tullittomuutta ei sovelleta:
a)
alkoholituotteisiin;
b)
tupakkaan ja tupakkatuotteisiin;
c)
hyötykuljetusvälineisiin;
d)
muihin ammattikäyttöön tarkoitettuihin välineisiin kuin teknisten tai vapaiden ammattien, joiden harjoittaja vainaja on ollut, harjoittamiseen tarvittaviin siirrettäviin työvälineisiin;
e)
raaka-ainevarastoihin sekä valmiisiin ja puolivalmiisiin tuotteisiin;
f)
elävään karjaan ja maataloustuotevarastoihin, joiden määrät ovat kotitalouden tavanomaisia tarpeita suuremmat.
19 artikla
1. Tullittomuus myönnetään vain henkilökohtaiselle omaisuudelle, joka ilmoitetaan vapaaseen liikkeeseen kahden vuoden kuluessa siitä päivästä, jona omaisuus on siirtynyt asianomaisen omistukseen (lopullinen perinnönjako).
Erityisissä olosuhteissa toimivaltaiset viranomaiset voivat myöntää määräaikaan pidennyksen.
2. Henkilökohtaisen omaisuuden maahantuonti voi tapahtua useissa erissä edellisessä kohdassa tarkoitetun määräajan kuluessa.
20 artikla
Edellä olevien 17, 18 ja 19 artiklan säännöksiä sovelletaan soveltuvin osin yhteisön tullialueelle sijoittautuneiden voittoa tavoittelematonta toimintaa harjoittavien oikeushenkilöiden testamenttiperintönä saamaan henkilökohtaiseen omaisuuteen.
IV LUKU
Vaatetavarat, opiskelutarvikkeet ja muut oppilaiden ja opiskelijoiden irtaimet tavarat
21 artikla
1. Tuontitullittomuus myönnetään vaatetavaroille, opiskelutarvikkeille ja opiskelijanhuoneen tavanomaisen kalustuksen muodostaville käytetyille irtaimille tavaroille, jotka kuuluvat yhteisön tullialueelle opintoja harjoittamaan saapuville oppilaille ja opiskelijoille ja on tarkoitettu heidän henkilökohtaiseen käyttöönsä opintojen aikana.
2. Edellä 1 kohdassa tarkoitetaan:
a)
”oppilaalla tai opiskelijalla” henkilöä, joka on kirjoittautunut pysyvästi oppilaitokseen seuratakseen kokoaikaisesti siellä järjestettäviä kursseja;
b)
”vaatetavaroilla” alusvaatteita ja liinavaatteita sekä muita vaatteita, myös uusia;
c)
”opiskelutarvikkeilla” oppilaiden ja opiskelijoiden opinnoissaan tavanomaisesti käyttämiä esineitä ja välineitä (laskukoneet ja kirjoituskoneet mukaan lukien).
22 artikla
Tullittomuus myönnetään vähintään kerran lukuvuodessa.
V LUKU
Arvoltaan vähäiset tavaralähetykset
23 artikla
1. Jollei 24 artiklasta muuta johdu, tuontitullittomuus myönnetään vähäarvoisista tavaroista koostuville lähetyksille, jotka lähetetään suoraan kolmannesta maasta yhteisössä olevalle vastaanottajalle.
2. Edellä 1 kohdassa ”vähäarvoisella tavaralla” tarkoitetaan tavaroita, joiden todellinen kokonaisarvo ei ylitä 150:tä euroa lähetystä kohti.
24 artikla
Tullittomuutta ei sovelleta:
a)
alkoholituotteisiin;
b)
hajuvesiin ja eau de toilette -valmisteisiin;
c)
tupakkaan ja tupakkatuotteisiin.
VI LUKU
Yksityishenkilön toiselle yksityishenkilölle osoittamat tavaralähetykset
25 artikla
1. Jollei 26 ja 27 artiklasta muuta johdu, tuontitullittomuus myönnetään tavaroille, jotka yksityishenkilö lähettää kolmannesta maasta toiselle yhteisön tullialueella olevalle yksityishenkilölle, jos kyse on muusta kuin kaupallisesta tuonnista.
Tässä kohdassa tarkoitettua tullittomuutta ei sovelleta Helgolandin saarelta tuleviin tavaralähetyksiin.
2. Edellä 1 kohdassa tarkoitetaan ”muulla kuin kaupallisella tuonnilla” tavaralähetysten sisältämien tavaroiden tuontia, jos tavaralähetykset:
a)
ovat satunnaisia;
b)
sisältävät yksinomaan tavaroita, jotka on tarkoitettu vastaanottajien tai näiden perheenjäsenten henkilökohtaiseen käyttöön ja joiden luonne tai määrä ei ilmennä kaupallista tarkoitusta;
c)
suuntautuvat lähettäjältä vastaanottajalle vastikkeetta.
26 artikla
1. Edellä 25 artiklan 1 kohdassa tarkoitettua tullittomuutta sovelletaan 45 euron arvoon tavaralähetystä kohti, mukaan lukien 27 artiklassa tarkoitettujen tavaroiden arvo.
2. Jos useiden tavaroiden yhteisarvo tavaralähetystä kohti on suurempi kuin 1 kohdassa mainittu määrä, tullittomuus myönnetään tähän määrään saakka niiden tavaroiden osalta, joihin erikseen tuotuina olisi voitu soveltaa kyseistä tullittomuutta ja olettaen, että yksittäisen tavaran arvoa ei voida jakaa osiin.
27 artikla
Jäljempänä lueteltujen tavaroiden osalta 25 artiklan 1 kohdassa tarkoitettu tullittomuus rajoitetaan tavaralähetystä kohti kunkin tavaran kohdalla vahvistettuihin määriin:
a)
tupakkatuotteet:
-
50 savuketta,
-
25 pikkusikaria (sikaria, joiden enimmäispaino on 3 grammaa kappaleelta),
-
10 sikaria,
-
50 grammaa piippu- ja savuketupakkaa, tai
-
suhteellinen lajitelma näitä eri tuotteita;
b)
alkoholit ja alkoholijuomat:
-
tislatut juomat ja alkoholipitoiset juomat, joiden alkoholipitoisuus on suurempi kuin 22 tilavuusprosenttia; denaturoimaton etyylialkoholi, jonka alkoholipitoisuus on vähintään 80 tilavuusprosenttia: 1 litra, tai
-
tislatut juomat, alkoholipitoiset juomat ja viini- tai alkoholipohjaiset aperitiivit, taffia, sake tai niiden kaltaiset juomat, joiden alkoholipitoisuus on enintään 22 tilavuusprosenttia, kuohuviinit, väkevät viinit: 1 litra tai suhteellinen lajitelma näitä eri tuotteita, ja
-
kuohumattomat viinit: 2 litraa;
c)
-
hajuvedet: 50 grammaa, tai
-
eau de toilette -valmisteet: 0,25 litraa.
VII LUKU
Investointitavarat ja muut pääomahyödykkeet, jotka tuodaan yhteisöön siirrettäessä toimintaa kolmannesta maasta
28 artikla
1. Jollei 29-33 artiklasta muuta johdu, tuontitullittomuus myönnetään investointitavaroille ja muille pääomahyödykkeille, jotka kuuluvat yrityksille, jotka lakkauttavat lopullisesti toimintansa kolmannessa maassa siirtyäkseen harjoittamaan samankaltaista toimintaa yhteisön tullialueella, sanotun kuitenkaan rajoittamatta jäsenvaltiossa voimassa olevien teollisuus- ja kauppapolitiikkaa koskevien säännösten soveltamista.
Kun siirtyvä yritys on maatalousyritys, myös karja hyväksytään tullittomaksi.
2. Edellä 1 kohdassa ”yrityksellä” tarkoitetaan itsenäistä taloudellista tuotanto- tai palveluyksikköä.
29 artikla
Edellä 28 artiklassa tarkoitettu tullittomuus rajoittuu investointitavaroihin ja muihin pääomahyödykkeisiin:
a)
joita olosuhteilla perusteltavia erityistapauksia lukuun ottamatta on todella käytetty yrityksessä vähintään 12 kuukauden ajan ennen yrityksen toiminnan lakkauttamista kolmannessa maassa, josta se siirtyy;
b)
joita on tarkoitus käyttää siirtymisen jälkeen samaan tarkoitukseen;
c)
jotka ovat suhteessa kyseisen yrityksen luonteeseen ja merkitykseen.
30 artikla
Tullittomuutta ei sovelleta yrityksiin, joiden yhteisön tullialueelle siirtymisen syynä tai tarkoituksena on fuusioituminen tai sulautuminen yhteisön tullialueelle sijoittautuneeseen yritykseen, ellei siitä seuraa uutta toimintaa.
31 artikla
Tullittomuutta ei sovelleta:
a)
kuljetusvälineisiin, jotka eivät ole luonteeltaan tuotannon tai palvelun välineitä;
b)
erilaisiin elintarvikkeisiin, jotka on tarkoitettu ihmisten ravinnoksi tai eläinten ruoaksi;
c)
polttoaineisiin eikä raaka-ainevarastoihin eikä valmiiden tai puolivalmiiden tuotteiden varastoihin;
d)
karjakauppiaiden omistuksessa olevaan karjaan.
32 artikla
Olosuhteilla perusteltavia erityistapauksia lukuun ottamatta 28 artiklassa tarkoitettu tullittomuus myönnetään vain investointitavaroille ja muille pääomahyödykkeille, jotka ilmoitetaan vapaaseen liikkeeseen kahdentoista kuukauden kuluessa yrityksen toiminnan lakkauttamisesta lähtömaassa.
33 artikla
1. Kahdentoista kuukauden kuluessa siitä päivästä, jona tullittomaksi katsotut investointitavarat ja muut pääomahyödykkeet on hyväksytty vapaaseen liikkeeseen, niitä ei saa lainata, pantata, vuokrata eikä luovuttaa vastikkeellisesti eikä vastikkeetta ilmoittamatta asiasta etukäteen toimivaltaisille viranomaisille.
Tätä määräaikaa voidaan väärinkäytöksen uhatessa pidentää vuokrauksen tai luovutuksen osalta kolmeenkymmeneenkuuteen kuukauteen.
2. Lainaus, panttaus, vuokraus tai luovutus ennen 1 kohdassa tarkoitetun määräajan päättymistä johtaa kyseisten tavaroiden tuontitullien soveltamiseen lainaus-, panttaus-, vuokraus- tai luovutuspäivänä voimassa olevan tullikannan mukaan sekä toimivaltaisten viranomaisten kyseisenä päivänä toteaman tai hyväksymän tavaroiden lajin ja tullausarvon mukaan.
34 artikla
Edellä olevia 28-33 artiklaa sovelletaan soveltuvin osin vapaiden ammattien harjoittajille ja voittoa tavoittelematonta toimintaa harjoittaville oikeushenkilöille, jotka siirtävät tämän toiminnan kolmannesta maasta yhteisön tullialueelle, kuuluviin investointitavaroihin ja muihin pääomahyödykkeisiin.
VIII LUKU
Yhteisön maataloustuottajien kolmannessa maassa sijaitsevilta tiloilta saamat tuotteet
35 artikla
1. Jollei 36 ja 37 artiklasta muuta johdu, tuontitullittomuus myönnetään maatalouden, kotieläintalouden, mehiläistenhoidon, puutarhanhoidon ja metsänhoidon tuotteille, jotka saadaan yhteisön tullialueen välittömässä läheisyydessä sijaitsevan kolmannen maan tiloilta, joita hoitavien maataloustuottajien toimipaikka on yhteisön tullialueella kyseisen kolmannen maan välittömässä läheisyydessä.
2. Edellä olevan 1 kohdan soveltamiseksi kotieläintalouden tuotteiden on oltava lähtöisin yhteisöstä olevista eläimistä tai eläimistä, jotka on luovutettu vapaaseen liikkeeseen yhteisössä.
36 artikla
Tullittomuus rajoittuu tuotteisiin, joita ei ole käsitelty muulla tavalla kuin millä ne tavallisesti käsitellään sadonkorjuun tai tuotannon jälkeen.
37 artikla
Tullittomuus myönnetään vain maataloustuottajan tai jonkun muun tämän lukuun yhteisön tullialueelle tuomille tuotteille.
38 artikla
Edellä olevaa 35, 36 ja 37 artiklaa sovelletaan soveltuvin osin sellaiseen kalastukseen ja kalankasvatukseen liittyviin tuotteisiin, joita yhteisön kalastajat harjoittavat jäsenvaltion ja kolmannen maan rajajärvissä ja vesistöissä, sekä sellaisen metsästyksen tuotteisiin, jota yhteisön metsästäjät harjoittavat näillä järvillä ja näissä vesistöissä.
IX LUKU
Siemenet, lannoitteet ja maaperän ja kasviston hoitoon tarkoitetut tuotteet, joita kolmannen maan maataloustuottajat tuovat käytettäväksi näihin maihin rajoittuvilla maatiloilla
39 artikla
Jollei 40 artiklasta muuta johdu, tuontitullittomuus myönnetään siemenille, lannoitteille sekä maaperän ja kasviston hoitoon tarkoitetuille tuotteille, jotka on tarkoitettu käytettäväksi yhteisön tullialueella kolmannen maan välittömässä läheisyydessä sijaitsevilla tiloilla, joita hoitavien maataloustuottajien ensisijainen toimipaikka on kyseisessä kolmannessa maassa yhteisön tullialueen välittömässä läheisyydessä.
40 artikla
1. Tullittomuus rajoittuu tilojen hoidossa tarvittaviin määriin siemeniä, lannoitteita tai muita tuotteita.
2. Tullittomuus myönnetään vain siemenille, lannoitteille tai muille tuotteille, jotka maataloustuottaja tuo tai jotka tuodaan maataloustuottajan lukuun suoraan yhteisön tullialueelle.
3. Jäsenvaltiot voivat asettaa tullittomuuden edellytykseksi vastavuoroisuuden.
X LUKU
Matkustajien henkilökohtaisiin matkatavaroihin sisältyvät tavarat
41 artikla
Tuontitullittomuus myönnetään kolmannesta maasta tulevien matkustajien henkilökohtaisiin matkatavaroihin sisältyville tavaroille edellyttäen, että tästä tuonnista ei kanneta arvonlisäveroa (alv) kolmansista maista tulevien matkustajien tuomien tavaroiden vapauttamisesta arvonlisä- ja valmisteverosta 20 päivänä joulukuuta 2007 annetun neuvoston direktiivin 2007/74/EY (5) säännösten mukaisesti annettujen kansallisen lainsäädännön säännösten nojalla.
Yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (6) 6 artiklan 1 kohdassa luetelluille alueille tuotuihin tavaroihin on sovellettava samoja tullittomuutta koskevia säännöksiä kuin tavaroihin, jotka tuodaan asianomaisen jäsenvaltion alueen mihin tahansa muuhun osaan.
XI LUKU
Opetus-, tieteellis- tai kulttuuriluonteiset tavarat; tieteelliset välineet ja kojeet
42 artikla
Tuontitullittomuus myönnetään liitteessä I mainituille opetus-, tieteellis- tai kulttuuriluonteisille tavaroille riippumatta niiden vastaanottajasta ja käytöstä.
43 artikla
Tuontitullittomuus myönnetään liitteessä II mainituille opetus-, tieteellis- tai kulttuuriluonteisille tavaroille, jotka on tarkoitettu:
a)
joko julkisille tai yleishyödyllisille opetus-, tieteellis- tai kulttuuriluonteisille laitoksille tai elimille; tai
b)
laitoksille tai elimille, jotka kuuluvat kunkin tavaran osalta liitteessä II olevassa 3 sarakkeessa määriteltyihin luokkiin, sikäli kuin jäsenvaltioiden toimivaltaiset viranomaiset ovat myöntäneet niille luvan ottaa vastaan näitä tavaroita tullitta.
44 artikla
1. Jollei 45-49 artiklasta muuta johdu, tuontitullittomuus myönnetään tieteellisille välineille ja kojeille, joita 43 artikla ei koske ja jotka tuodaan yksinomaan muihin kuin kaupallisiin tarkoituksiin.
2. Edellä 1 kohdassa tarkoitettu tullittomuus rajoittuu tieteellisiin välineisiin ja kojeisiin, jotka on tarkoitettu:
a)
julkisille tai yleishyödyllisille laitoksille, joiden pääasiallisena toimintana on opetus tai tieteellinen tutkimus, sekä julkisiin tai yleishyödyllisiin laitoksiin kuuluville yksiköille, joiden pääasiallisena toimintana on opetus tai tieteellinen tutkimus; tai
b)
yksityisille laitoksille, joiden pääasiallisena toimintana on opetus tai tieteellinen tutkimus ja joille jäsenvaltioiden toimivaltaiset viranomaiset ovat antaneet luvan ottaa vastaan näitä esineitä tullitta.
45 artikla
Edellä 44 artiklan 1 kohdassa tarkoitettua tullittomuutta sovelletaan myös:
a)
erityisiin tieteellisiin välineisiin ja kojeisiin tarkoitettuihin varaosiin, osiin tai varusteisiin, jos nämä varaosat, osat tai varusteet tuodaan samaan aikaan kuin kyseiset välineet ja kojeet tai, jos ne tuodaan myöhemmin, siinä tapauksessa, että ne voidaan tunnistaa tarkoitetuiksi välineisiin tai kojeisiin:
i)
jotka on hyväksytty aiemmin tullittomiksi, jos nämä välineet ja kojeet ovat vielä luonteeltaan tieteellisiä haettaessa tullittomuutta erityisille varaosille, osille tai varusteille; tai
ii)
joihin sovellettaisiin tullittomuutta, kun haetaan tullittomuutta erityisille varaosille, osille tai varusteille;
b)
työkaluihin, joita käytetään tieteellisten välineiden ja kojeiden kunnossapitoon, tarkastamiseen, vakaamiseen tai korjaamiseen silloin, kun nämä työkalut tuodaan samanaikaisesti kyseisten välineiden ja kojeiden kanssa tai, jos ne tuodaan myöhemmin, siinä tapauksessa, että ne voidaan tunnistaa tarkoitetuiksi välineisiin tai kojeisiin:
i)
jotka on hyväksytty aiemmin tullittomiksi, jos nämä välineet ja kojeet ovat vielä luonteeltaan tieteellisiä, kun tullittomuutta haetaan työkaluille, tai
ii)
joihin sovellettaisiin tullittomuutta, kun haetaan tullittomuutta työkaluille.
46 artikla
Tämän asetuksen 44 ja 45 artiklaa sovellettaessa:
a)
”tieteellisellä välineellä tai kojeella” tarkoitetaan välinettä tai kojetta, joka tosiasiallisten teknisten ominaisuuksiensa ja tuottamiensa tulosten perusteella sopii yksinomaan tai pääasiallisesti tieteellisten toimintojen suorittamiseen;
b)
”muihin kuin kaupallisiin tarkoituksiin tuotuina” pidetään tieteellisiä välineitä tai kojeita, jotka on tarkoitettu käytettäväksi voittoa tavoittelemattomaan tieteelliseen tutkimukseen tai opetukseen.
47 artikla
Tiettyihin välineisiin ja kojeisiin voidaan tarvittaessa jättää soveltamatta tullittomuutta asetuksen (ETY) N:o 2913/92 247 a artiklassa tarkoitetun menettelyn mukaisesti, jos todetaan, että näiden välineiden ja kojeiden tullittomuusjärjestelmä vaarantaa yhteisön teollisuuden edut kyseisellä tuotantoalalla.
48 artikla
1. Edellä 43 artiklassa tarkoitettuja tavaroita ja tieteellisiä välineitä tai kojeita, joille on myönnetty tullittomuus 45, 46 ja 47 artiklassa säädetyissä olosuhteissa, ei saa lainata, vuokrata eikä luovuttaa vastikkeellisesti eikä vastikkeetta ilmoittamatta asiasta etukäteen toimivaltaisille viranomaisille.
2. Jos lainaus, vuokraus tai luovutus kohdistuu laitokseen tai elimeen, johon sovelletaan 43 artiklan tai 44 artiklan 2 kohdan mukaista tullittomuutta, tullittomuus pysyy voimassa, jos laitos tai elin käyttää tavaraa, välinettä tai kojetta tullittomuuden myöntämiseen oikeuttaviin tarkoituksiin.
Muissa tapauksissa lainaus, vuokraus tai luovutus edellyttää tuontitullien maksamista etukäteen lainaus-, vuokraus- tai luovutuspäivänä voimassa olevan tullikannan mukaan tavaran lajin ja toimivaltaisten viranomaisten kyseisenä päivänä toteaman tai hyväksymän tullausarvon mukaan.
49 artikla
1. Edellä 43 ja 44 artiklassa tarkoitettujen laitosten tai elinten, jotka eivät enää täytä tullittomuuden edellytyksiä tai jotka aikovat käyttää tullittomaksi hyväksyttyä tavaraa muihin kuin näissä artikloissa säädettyihin tarkoituksiin, on ilmoitettava asiasta toimivaltaisille viranomaisille.
2. Laitosten tai elinten, jotka eivät enää täytä tullittomuuden myöntämisen edellytyksiä, omistukseen jäävistä tavaroista on perittävä maahantuonnissa asianmukainen mainittujen edellytysten täyttymisen lakatessa voimassa olevan tullikannan mukainen tuontitulli toimivaltaisten viranomaisten kyseisenä päivänä toteaman tai hyväksymän tavaroiden lajin ja tullausarvon mukaan.
Tavaroihin, joita tullittomuuteen oikeutettu laitos tai elin käyttää muihin kuin 43 ja 44 artiklassa säädettyihin tarkoituksiin, sovelletaan asianmukaisia niiden muuhun käyttöön ottamisen päivänä voimassa olevan tullikannan mukaisia tuontitulleja toimivaltaisten viranomaisten kyseisenä päivänä toteaman tai hyväksymän tavaroiden lajin tai tullausarvon mukaan.
50 artikla
Tämän asetuksen 47, 48 ja 49 artiklaa sovelletaan soveltuvin osin 45 artiklassa tarkoitettuihin tuotteisiin.
51 artikla
1. Tuontitullittomuus myönnetään laitteille, jotka tieteellistä tutkimusta harjoittava laitos tai elin, jonka päätoimipaikka on yhteisön ulkopuolella, tuo tai jotka tuodaan sen nimissä muihin kuin kaupallisiin tarkoituksiin.
2. Tullittomuus myönnetään sillä edellytyksellä, että laitteet:
a)
on tarkoitettu 1 kohdassa tarkoitettujen laitosten ja elinten jäsenten tai edustajien käytettäväksi tai heidän suostumuksellaan käytettäväksi tieteellistä yhteistyötä koskevien sopimusten mukaisesti, joiden tarkoituksena on kansainvälisten tieteellisten tutkimusohjelmien toteuttaminen tieteellistä tutkimusta harjoittavissa laitoksissa, joiden toimipaikka on yhteisössä ja jotka jäsenvaltioiden toimivaltaiset viranomaiset ovat valtuuttaneet tähän tarkoitukseen;
b)
pysyvät yhteisön tullialueella viipymisensä ajan yhteisön ulkopuolelle sijoittautuneen luonnollisen tai juridisen henkilön omaisuutena.
3. Tässä artiklassa ja 52 artiklassa:
a)
”laitteilla” tarkoitetaan tieteellisiin tutkimustarkoituksiin käytettäviä välineitä, kojeita, koneita ja niihin kuuluvia varusteita, mukaan lukien varaosat ja työkalut, jotka on erikseen suunniteltu kunnossapitoa, tarkastusta, vakaamista tai korjaamista varten;
b)
”muihin kuin kaupallisiin tarkoituksiin tuotuina” pidetään laitteita, jotka on tarkoitettu käytettäväksi voittoa tavoittelemattomaan tieteelliseen tutkimukseen.
52 artikla
1. Laitteita, jotka on hyväksytty tullittomiksi 51 artiklassa säädetyissä olosuhteissa, ei saa lainata, vuokrata eikä luovuttaa vastikkeellisesti tai vastikkeetta ilmoittamatta asiasta etukäteen toimivaltaisille viranomaisille.
2. Jos laitteita lainataan, vuokrataan tai luovutetaan laitokselle tai elimelle, johon sovelletaan 51 artiklan mukaista tullittomuutta, tullittomuus pysyy voimassa, jos laitos tai elin käyttää laitetta tullittomuuden myöntämiseen oikeuttaviin tarkoituksiin.
Muissa tapauksissa lainaus, vuokraus tai luovutus edellyttää tuontitullien maksamista etukäteen lainaus-, vuokraus- tai luovutuspäivänä voimassa olevan tullikannan mukaan toimivaltaisten viranomaisten kyseisenä päivänä toteaman tai hyväksymän laitteiden lajin ja tullausarvon mukaan, sanotun kuitenkaan rajoittamatta 44 ja 45 artiklan soveltamista.
3. Edellä 51 artiklan 1 kohdassa tarkoitettujen laitosten tai elinten, jotka eivät enää täytä tullittomuuden edellytyksiä tai jotka aikovat käyttää tullittomia laitteita muihin kuin näissä artikloissa säädettyihin tarkoituksiin, on ilmoitettava asiasta toimivaltaisille viranomaisille.
4. Laitosten tai elinten, jotka eivät enää täytä tullittomuuden edellytyksiä, omistukseen jääviin laitteisiin sovelletaan niiden tuontitulleja mainittujen edellytysten täyttymisen lakatessa voimassa olevan tullikannan mukaan toimivaltaisten viranomaisten kyseisenä päivänä toteaman tai hyväksymän laitteiden lajin ja tullausarvon mukaan.
Laitteisiin, joita tullittomuuteen oikeutettu laitos tai elin käyttää muihin kuin 51 artiklassa säädettyihin tarkoituksiin, sovelletaan niiden tuontitulleja niiden muuhun käyttöön ottamisen päivänä voimassa olevan tullikannan mukaan toimivaltaisten viranomaisten kyseisenä päivänä toteaman tai hyväksymän laitteiden lajin ja tullausarvon mukaan, sanotun kuitenkaan rajoittamatta 44 ja 45 artiklan soveltamista.
XII LUKU
Tutkimukseen tarkoitetut koe-eläimet ja biologiset tai kemialliset aineet
53 artikla
1. Tuontitullittomuus myönnetään:
a)
eläimille, jotka on erityisesti valmisteltu käytettäviksi laboratorioissa;
b)
biologisille ja kemiallisille aineille, jotka mainitaan asetuksen (ETY) N:o 2913/92 247 a artiklassa tarkoitetun menettelyn mukaisesti laaditussa luettelossa ja joita tuodaan yksinomaan muihin kuin kaupallisiin tarkoituksiin.
2. Edellä 1 kohdassa tarkoitettu tullittomuus rajoitetaan eläimiin ja biologisiin tai kemiallisiin aineisiin, jotka on tarkoitettu:
a)
julkisille tai yleishyödyllisille laitoksille, joiden pääasiallisena tehtävänä on opetus ja tieteellinen tutkimus, sekä julkisiin tai yleishyödyllisiin laitoksiin kuuluville yksiköille, joiden pääasiallisena tehtävänä on opetus tai tieteellinen tutkimus; tai
b)
sellaisten pääasiassa opetusta tai tieteellistä tutkimusta harjoittavien yksityisten laitosten käyttöön, joille jäsenvaltioiden toimivaltaiset viranomaiset ovat myöntäneet luvan ottaa vastaan näitä tavaroita tullitta.
3. Edellä 1 kohdan b alakohdassa tarkoitettu luettelo voi sisältää ainoastaan biologisia tai kemiallisia aineita, joita vastaavia ei tuoteta yhteisön tullialueella ja jotka jonkin erityispiirteensä tai puhtausasteensa vuoksi soveltuvat yksinomaan tai pääasiallisesti tieteelliseen tutkimukseen.
XIII LUKU
Ihmisperäiset terapeuttiset aineet sekä veri- ja kudosryhmien määritysreagenssit
54 artikla
1. Jollei 55 artiklasta muuta johdu, tuontitullittomuus myönnetään:
a)
ihmisperäisille terapeuttisille aineille;
b)
veriryhmien määritysreagensseille;
c)
kudosryhmien määritysreagensseille.
2. Edellä 1 kohdassa tarkoitetaan:
a)
”ihmisperäisellä terapeuttisella aineella” ihmisverta ja sen johdannaisia (ihmisen täysverta, kuivattua ihmisveren plasmaa, ihmisveren albumiinia sekä tasapainoteltuja ihmisveren plasmaproteiiniliuoksia, immoglobuliiniliuoksia ja fibrinogeeniliuoksia;
b)
”veriryhmien määritysreagenssilla” kaikkia ihmis-, eläin- tai kasviperäisiä ja muita reagensseja, joita käytetään veriryhmien ja niiden yhteensopimattomuuksien määrittämiseen;
c)
”kudosryhmien määritysreagenssilla” kaikkia ihmis-, eläin- tai kasviperäisiä ja muita reagensseja, joita käytetään ihmiskudosryhmien määrittämiseen.
55 artikla
Tullittomuus rajoittuu tuotteisiin:
a)
jotka on tarkoitettu toimivaltaisten viranomaisten hyväksymille elimille tai laboratorioille yksinomaan muuhun kuin kaupalliseen lääketieteelliseen tai tieteelliseen käyttöön;
b)
joiden mukana seuraa yhteisön ulkopuolisessa lähtömaassa tähän tarkoitukseen valtuutetun elimen antama vaatimustenmukaisuustodistus;
c)
jotka on pakattu erityisellä tunnistusmerkinnällä varustettuihin astioihin.
56 artikla
Tullittomuus koskee myös erikoispakkauksia, joita tarvitaan ihmisperäisten terapeuttisten aineiden taikka veri- tai kudosryhmän määritysreagenssien kuljetukseen, sekä tavaralähetyksiin mahdollisesti sisältyviä niiden käytössä tarvittavia liuottimia ja lisätarvikkeita.
XIV LUKU
Lääketieteelliseen tutkimukseen, taudinmääritykseen tai hoitoon tarkoitetut välineet ja kojeet
57 artikla
1. Tuontitullittomuus myönnetään lääketieteelliseen tutkimukseen, taudinmääritykseen tai hoitoon tarkoitetuille välineille ja kojeille, jotka hyväntekeväisyys- tai avustusjärjestö taikka yksityishenkilö lahjoittaa terveysjärjestöille, sairaaloiden osastoille ja tutkimuslaitoksille, jotka jäsenvaltioiden toimivaltaiset viranomaiset ovat valtuuttaneet ottamaan vastaan näitä tavaroita tullitta, taikka jotka nämä terveysjärjestöt, sairaalat tai tutkimuslaitokset ostavat kokonaan hyväntekeväisyysjärjestön hankkimien varojen tai vapaaehtoisten lahjoitusten turvin, ja jos todetaan, että:
a)
välineiden tai kojeiden lahjoittamiseen ei liity lahjoittajan taholta mitään kaupallista tarkoitusta; ja
b)
lahjoittaja ei ole millään tavoin sidoksissa tullittomiksi haettujen välineiden tai kojeiden valmistajaan.
2. Tullittomuutta sovelletaan samoin edellytyksin myös:
a)
edellä 1 kohdassa tarkoitettuihin välineisiin tai kojeisiin soveltuviin varaosiin, osiin tai varusteisiin, jos nämä varaosat, osat tai varusteet tuodaan samaan aikaan kuin kyseiset välineet ja kojeet tai, jos ne tuodaan myöhemmin, siinä tapauksessa, että ne voidaan tunnistaa tarkoitetuiksi välineisiin tai kojeisiin, joille on aiemmin myönnetty tullittomuus;
b)
työkaluihin, joita käytetään välineiden tai kojeiden kunnossapitoon, tarkastamiseen, vakaamiseen tai korjaamiseen, jos nämä työkalut tuodaan samaan aikaan kuin kyseiset välineet ja kojeet tai, jos ne tuodaan myöhemmin, siinä tapauksessa, että ne voidaan tunnistaa tarkoitetuiksi välineisiin tai kojeisiin, joille on aiemmin myönnetty tullittomuus.
58 artikla
Edellä olevan 57 artiklan soveltamiseksi ja erityisesti siinä tarkoitettujen välineiden tai kojeiden sekä tullittomuuteen oikeutettujen elinten osalta sovelletaan soveltuvin osin 47, 48 ja 49 artiklaa.
XV LUKU
Lääkkeiden laaduntarkkailussa käytettävät vertailuaineet
59 artikla
Tuontitullittomuus myönnetään tavaralähetyksille, jotka sisältävät näytteitä Maailman terveysjärjestön hyväksymistä lääkkeiden valmistuksessa käytettävien aineiden laaduntarkkailuun tarkoitetuista vertailuaineista, jotka on osoitettu vastaanottajille, joille jäsenvaltioiden toimivaltaiset viranomaiset ovat myöntäneet luvan ottaa vastaan näitä tavaralähetyksiä tullitta.
XVI LUKU
Kansainvälisissä urheilutapahtumissa käytettävät lääkevalmisteet
60 artikla
Tuontitullittomuus myönnetään kansainvälisiin urheilutapahtumiin osallistuville kolmansista maista tuleville henkilöille tai eläimille tarkoitetuille lääke- tai eläinlääketieteellisille lääkevalmisteille siinä määrin kuin on tarpeen näiden henkilöiden tai eläinten tarpeiden täyttämiseksi yhteisön tullialueella oleskelun aikana.
XVII LUKU
Hyväntekeväisyys- ja avustusjärjestöille osoitetut tavarat; sokeille ja muille vammaisille tarkoitetut tavarat
A. Yleisten tavoitteiden toteuttamiseksi
61 artikla
1. Tuontitullittomuus myönnetään, sikäli kuin ne eivät aiheuta väärinkäytöksiä tai merkittävää kilpailun vääristymistä ja jollei 63 ja 64 artiklasta muuta johdu:
a)
perustarvikkeille, joita valtion elimet tai muut toimivaltaisten viranomaisten hyväksymät hyväntekeväisyys- tai avustusjärjestöt tuovat yhteisön tullialueelle jaettavaksi vastikkeetta puutteenalaisille;
b)
kaikenlaisille tavaroille, jotka yhteisön tullialueen ulkopuolelle sijoittautunut henkilö tai järjestö on osoittanut vastikkeetta ja ilman mitään kaupallista tarkoitusta valtion elimille tai muille toimivaltaisen viranomaisen hyväksymille hyväntekeväisyys- tai avustusjärjestöille varojen keräämiseksi satunnaisissa hyväntekeväisyystilaisuuksissa puutteenalaisille;
c)
varusteille ja toimistotarvikkeille, jotka yhteisön tullialueen ulkopuolelle sijoittautunut henkilö tai järjestö on osoittanut vastikkeetta ja ilman mitään kaupallista tarkoitusta valtion elimille tai muille toimivaltaisten viranomaisten hyväksymille hyväntekeväisyys- tai avustusjärjestöille käytettäväksi yksinomaan niiden toimintaan ja niiden ajamien hyväntekeväisyys- tai avustustarkoitusten toteuttamiseksi.
2. Edellä 1 kohdan a alakohdassa ”perustarvikkeilla” tarkoitetaan tavaroita, jotka ovat välttämättömiä ihmisten välittömien tarpeiden tyydyttämiseksi, kuten elintarvikkeita, lääkkeitä, vaatteita ja peitteitä.
62 artikla
Tullittomuutta ei sovelleta:
a)
alkoholituotteisiin;
b)
tupakkaan ja tupakkatuotteisiin;
c)
kahviin ja teehen;
d)
muihin moottoriajoneuvoihin kuin ambulansseihin.
63 artikla
Tullittomuus myönnetään vain elimille tai järjestöille, joiden kirjanpito antaa toimivaltaisille viranomaisille mahdollisuuden tarkastaa elinten tai järjestöjen toiminnan ja jotka antavat kaikki tarpeellisiksi katsotut vakuudet.
64 artikla
1. Elimet tai järjestöt, joille tullittomuus on myönnetty, eivät saa lainata, vuokrata eivätkä luovuttaa vastikkeellisesti tai vastikkeetta 61 artiklassa tarkoitettuja tavaroita ja tarvikkeita muihin kuin mainitun artiklan 1 kohdan a ja b alakohdassa säädettyihin tarkoituksiin ilmoittamatta asiasta etukäteen toimivaltaisille viranomaisille.
2. Jos tavaroita tai tarvikkeita lainataan, vuokrataan tai luovutetaan elimelle tai järjestölle, johon sovelletaan 61 ja 63 artiklan mukaista tullittomuutta, tullittomuus pysyy voimassa, jos elin tai järjestö käyttää tavaroita ja tarvikkeita tarkoituksiin, jotka oikeuttavat tullittomuuden myöntämiseen.
Muissa tapauksissa lainaus, vuokraus tai luovutus edellyttää tuontitullien maksamista etukäteen lainaus-, vuokraus- tai luovutuspäivänä voimassa olevan tullikannan mukaan toimivaltaisten viranomaisten kyseisenä päivänä toteaman tai hyväksymän tavaran lajin ja tullausarvon mukaan.
65 artikla
1. Edellä 61 artiklassa tarkoitettujen elinten tai järjestöjen, jotka eivät enää täytä tullittomuuden edellytyksiä tai jotka aikovat käyttää tullittomia tavaroita tai tarvikkeita muihin kuin näissä artikloissa säädettyihin tarkoituksiin, on ilmoitettava asiasta toimivaltaisille viranomaisille.
2. Tavaroihin ja tarvikkeisiin, jotka jäävät sellaisten elinten tai järjestöjen omistukseen, jotka eivät enää täytä tullittomuuden edellytyksiä, sovelletaan niiden tuontitulleja mainittujen edellytysten täyttymisen lakatessa voimassa olevan tullikannan mukaan toimivaltaisten viranomaisten kyseisenä päivänä toteaman tai hyväksymän tavaroiden lajin ja tullausarvon mukaan.
3. Tavaroihin, joita tullittomuuteen oikeutettu elin käyttää muihin kuin 61 artiklassa säädettyihin tarkoituksiin, sovelletaan niiden tuontitulleja niiden muuhun käyttöön ottamisen päivänä voimassa olevan tullikannan mukaan toimivaltaisten viranomaisten kyseisenä päivänä toteaman tai hyväksymän tavaroiden lajin ja tullausarvon mukaan.
B. Vammaisten hyväksi
1. Sokeille tarkoitetut tavarat
66 artikla
Tuontitullittomuus myönnetään liitteessä III luetelluille tavaroille, jotka on suunniteltu erityisesti sokeiden opetus-, tieteellis- ja kulttuuriluonteiseksi kehittämiseksi.
67 artikla
1. Tuontitullittomuus myönnetään liitteessä IV luetelluille tavaroille, jotka on suunniteltu erityisesti sokeiden opetus-, tieteellis- tai kulttuuriluonteiseksi kehittämiseksi, kun niiden tuojana ovat:
a)
sokeat itse heidän omaan käyttöönsä; tai
b)
sokeiden oppilaitokset tai koulutus- tai avustusjärjestöt, jotka jäsenvaltion toimivaltainen viranomainen on hyväksynyt vastaanottamaan näitä tavarat tullitta.
2. Edellä 1 kohdassa tarkoitettua tullittomuutta sovelletaan kyseisiin tavaroihin kuuluviin varaosiin, osiin tai varusteisiin sekä työkaluihin, joita käytetään kyseisten tavaroiden kunnossapitoon, tarkastamiseen, vakaamiseen tai korjaamiseen, jos nämä varaosat, osat, varusteet tai työkalut tuodaan samanaikaisesti kyseisten tavaroiden kanssa tai jos ne myöhemmin tuotuina voidaan tunnistaa näiden aikaisemmin tuotujen tullittomien tavaroiden yhteyteen tarkoitetuiksi taikka jos niille voitaisiin hakea tullittomuutta, kun haetaan tullittomuutta kyseisille varaosille, osille, varusteille tai työkaluille.
2. Muille vammaisille tarkoitetut tavarat
68 artikla
1. Tuontitullittomuus myönnetään tavaroille, jotka on suunniteltu erityisesti fyysisesti tai henkisesti vammaisten, muiden kuin sokeiden henkilöiden kouluttamiseen, työllistämiseen ja sosiaaliseen kehittämiseen, kun niiden tuojana ovat:
a)
vammaiset, joiden omaan käyttöön tavarat tulevat; tai
b)
laitokset tai järjestöt, joiden pääasiallisena toimintana on vammaisten kouluttaminen tai avustaminen ja jotka jäsenvaltion toimivaltainen viranomainen on hyväksynyt vastaanottamaan näitä tavaroita tullitta.
2. Edellä 1 kohdassa tarkoitettua tullittomuutta sovelletaan kyseisiin tavaroihin kuuluviin varaosiin, osiin tai varusteisiin sekä työkaluihin, joita käytetään kyseisten tavaroiden kunnossapitoon, tarkastamiseen, vakaamiseen tai korjaamiseen, jos nämä varaosat, osat, varusteet tai työkalut tuodaan samanaikaisesti kyseisten tavaroiden kanssa tai jos ne myöhemmin tuotuina voidaan tunnistaa näiden aikaisemmin tuotujen tullittomien tavaroiden yhteyteen tarkoitetuiksi taikka jos niille voitaisiin hakea tullittomuutta, kun haetaan tullittomuutta kyseisille varaosille, osille, varusteille tai työkaluille.
69 artikla
Tarvittaessa tiettyihin tavaroihin voidaan jättää soveltamatta tullittomuutta asetuksen (ETY) N:o 2913/92 247 a artiklassa tarkoitetun menettelyn mukaisesti, jos todetaan, että näiden tavaroiden tullittomuusjärjestelmä vaarantaa yhteisön teollisuuden edut kyseisellä tuotantoalalla.
3. Yleiset säännökset
70 artikla
Tullittomuuden välitön myöntäminen tavaroille, jotka tuodaan sokeiden tai muiden vammaisten omaan käyttöön 67 artiklan 1 kohdan a alakohdan ja 68 artiklan 1 kohdan a alakohdan mukaisesti, edellyttää, että asianomaiset voivat jäsenvaltioissa voimassa olevien säännösten mukaisesti osoittaa tullittomuuden myöntämisen edellytyksenä olevan sokeutensa tai muun vammansa.
71 artikla
1. Edellä 67 ja 68 artiklassa tarkoitettujen henkilöiden tuomia tavaroita ei saa lainata, vuokrata eikä luovuttaa vastikkeellisesti tai vastikkeetta ilmoittamatta asiasta etukäteen toimivaltaisille viranomaisille.
2. Jos tavara lainataan, vuokrataan tai luovutetaan henkilölle, laitokselle tai elimelle, johon sovelletaan 67 ja 68 artiklan mukaista tullittomuutta, tullittomuus pysyy voimassa, jos laitos tai elin käyttää tavaraa tullittomuuden myöntämiseen oikeuttaviin tarkoituksiin.
Muissa tapauksissa lainaus, vuokraus tai luovutus edellyttää tuontitullien maksamista etukäteen lainaus-, vuokraus- tai luovutuspäivänä voimassa olevan tullikannan mukaan toimivaltaisten viranomaisten kyseisenä päivänä toteaman tai hyväksymän tavaran lajin ja tullausarvon mukaan.
72 artikla
1. Edellä 67 ja 68 artiklassa säädetyin edellytyksin tullittomuuteen oikeutetut voittoa tavoittelemattomat laitokset tai järjestöt voivat vastikkeellisesti tai vastikkeetta lainata, vuokrata tai luovuttaa tuomiaan tavaroita sokeille ja muille vammaisille, joista nämä laitokset tai järjestöt huolehtivat, maksamatta näihin tavaroihin liittyviä tulleja.
2. Lainausta, vuokrausta tai luovutusta ei saa tapahtua muissa kuin 1 kohdassa säädetyissä olosuhteissa ilmoittamatta asiasta etukäteen toimivaltaisille viranomaisille.
Jos tavara lainataan, vuokrataan tai luovutetaan henkilölle, laitokselle tai järjestölle, johon sovelletaan 67 artiklan 1 kohdan tai 68 artiklan 1 kohdan mukaista tullittomuutta, tullittomuus pysyy voimassa, jos laitos tai järjestö käyttää tavaraa tarkoituksiin, jotka oikeuttavat tullittomuuden myöntämiseen.
Muissa tapauksissa lainaus, vuokraus tai luovutus edellyttää tullien maksamista etukäteen lainaus-, vuokraus- tai luovutuspäivänä voimassa olevan tullikannan mukaan toimivaltaisten viranomaisten kyseisenä päivänä toteaman tai hyväksymän tavaran lajin ja tullausarvon mukaan.
73 artikla
1. Edellä 67 ja 68 artiklassa tarkoitettujen laitosten tai järjestöjen, jotka eivät enää täytä tullittomuuden edellytyksiä tai jotka aikovat käyttää tullittomaksi hyväksyttyä tavaraa muihin kuin mainituissa artikloissa säädettyihin tarkoituksiin, on ilmoitettava asiasta toimivaltaisille viranomaisille.
2. Tavaroihin, jotka jäävät sellaisten laitosten tai järjestöjen omistukseen, jotka eivät enää täytä tullittomuuden edellytyksiä, sovelletaan niiden tuontitulleja mainittujen edellytysten täyttymisen lakatessa voimassa olevan tullikannan mukaan toimivaltaisten viranomaisten kyseisenä päivänä toteaman tai hyväksymän tavaran lajin ja tullausarvon mukaan.
3. Tavaroihin, joita tullittomuuteen oikeutettu laitos tai järjestö käyttää muihin kuin 67 ja 68 artiklassa säädettyihin tarkoituksiin, sovelletaan niiden tuontitulleja niiden muuhun käyttöön ottamisen päivänä voimassa olevan tullikannan mukaan toimivaltaisten viranomaisten kyseisenä päivänä toteaman tai hyväksymän tavaran lajin ja tullausarvon mukaan.
C. Katastrofien uhrien hyväksi
74 artikla
1. Jollei 75-80 artiklasta muuta johdu, tuontitullittomuus myönnetään valtion elinten tai muiden toimivaltaisten viranomaisten hyväksymien hyväntekeväisyys- tai avustusjärjestöjen tuomille tavaroille, jotka on tarkoitettu:
a)
jaettavaksi vastikkeetta yhden tai useamman jäsenvaltion aluetta kohdanneen katastrofin uhreille; tai
b)
annettavaksi vastikkeetta tällaisten katastrofien uhrien käyttöön tavaroiden pysyessä kyseisten järjestöjen omistuksessa.
2. Edellä 1 kohdassa tarkoitettu tullittomuus myönnetään samoissa olosuhteissa myös tavaroille, jotka pelastusyksiköt ovat tuoneet vapaaseen liikkeeseen omaa tarvettaan varten avustustoiminnan ajaksi.
75 artikla
Tullittomuus ei koske tuhoalueiden jälleenrakentamiseen tarkoitettuja materiaaleja ja varusteita.
76 artikla
Tullittomuuden myöntäminen edellyttää, että komissio tekee kyseisen jäsenvaltion tai kyseisten jäsenvaltioiden pyynnöstä päätöksen noudattamalla kiireellisyysmenettelyä, johon kuuluu neuvottelu muiden jäsenvaltioiden kanssa. Tässä päätöksessä vahvistetaan tarvittaessa tullittomuuden soveltamisen laajuus ja edellytykset.
Odottaessaan ilmoitusta komission päätöksestä katastrofin kohteeksi joutuneet jäsenvaltiot voivat antaa luvan tavaroiden tuontiin 74 artiklassa säädettyihin tarkoituksiin lykkäämällä niihin liittyviä tulleja, jos tuojana toimiva elin tai järjestö sitoutuu maksamaan ne, jos tullittomuutta ei myönnetä.
77 artikla
Tullittomuus myönnetään vain elimille tai järjestöille, joiden kirjanpito antaa toimivaltaisille viranomaisille mahdollisuuden valvoa niiden toimintaa ja jotka antavat kaikki tarpeellisiksi katsotut vakuudet.
78 artikla
1. Tullittomiksi hyväksytyt elimet tai järjestöt eivät saa lainata, vuokrata eivätkä luovuttaa 74 artiklan 1 kohdassa tarkoitettuja tavaroita vastikkeellisesti tai vastikkeetta muissa kuin mainitussa artiklassa tarkoitetuissa olosuhteissa ilmoittamatta asiasta etukäteen toimivaltaisille viranomaisille.
2. Jos tavara lainataan, vuokrataan tai luovutetaan elimelle tai järjestölle, johon sovelletaan 74 artiklan mukaista tullittomuutta, tullittomuus pysyy voimassa, jos elin tai järjestö käyttää tavaroita tarkoituksiin, jotka oikeuttavat tullittomuuden myöntämiseen.
Muissa tapauksissa lainaus, vuokraus tai luovutus edellyttää tuontitullien maksamista etukäteen lainaus-, vuokraus- tai luovutuspäivänä voimassa olevan tullikannan mukaan toimivaltaisten viranomaisten kyseisenä päivänä toteaman tai hyväksymän tavaran lajin ja tullausarvon mukaan.
79 artikla
1. Edellä 74 artiklan 1 kohdan b alakohdassa tarkoitettuja tavaroita ei saa lainata, vuokrata tai luovuttaa vastikkeellisesti tai vastikkeetta sen jälkeen, kun katastrofin uhrit ovat lakanneet käyttämästä niitä, ilmoittamatta asiasta etukäteen toimivaltaisille viranomaisille.
2. Jos tavara lainataan, vuokrataan tai luovutetaan elimelle tai järjestölle, johon sovelletaan 74 artiklan tai 61 artiklan 1 kohdan a alakohdan mukaista tullittomuutta, tullittomuus pysyy voimassa, jos elin tai järjestö käyttää tavaraa tarkoituksiin, jotka oikeuttavat tullittomuuden myöntämiseen.
Muissa tapauksissa lainaus, vuokraus tai luovutus edellyttää tullien maksamista etukäteen lainaus-, vuokraus- tai luovutuspäivänä voimassa olevan tullikannan mukaan toimivaltaisten viranomaisten kyseisenä päivänä toteaman tai hyväksymän tavaran lajin ja tullausarvon mukaan.
80 artikla
1. Edellä 74 artiklassa tarkoitettujen elinten tai järjestöjen, jotka eivät enää täytä tullittomuuden edellytyksiä tai jotka aikovat käyttää tullittomia tavaroita muihin kuin kyseisessä artiklassa säädettyihin tarkoituksiin, on ilmoitettava asiasta toimivaltaisille viranomaisille.
2. Tavaroiden, jotka jäävät sellaisten elinten tai järjestöjen omistukseen, jotka eivät enää täytä tullittomuuden edellytyksiä, kun ne luovutetaan elimelle tai järjestölle, johon sovelletaan 74 artiklan tai tarvittaessa 61 artiklan 1 kohdan a alakohdan mukaista tullittomuutta, tullittomuus pysyy voimassa, jos elin tai järjestö käyttää tavaraa tarkoituksiin, jotka oikeuttavat tullittomuuden myöntämiseen. Muussa tapauksessa tavaroihin sovelletaan niiden tuontitulleja mainittujen edellytysten täyttymisen lakatessa voimassa olevan tullikannan mukaan toimivaltaisten viranomaisten kyseisenä päivänä toteaman tai hyväksymän tavaran lajin ja tullausarvon mukaan.
3. Tavaroihin, joita tullittomuuteen oikeutettu elin tai järjestö käyttää muihin kuin 74 artiklassa säädettyihin tarkoituksiin, sovelletaan niiden tuontitulleja niiden muuhun käyttöön ottamisen päivänä voimassa olevan tullikannan mukaan toimivaltaisten viranomaisten kyseisenä päivänä toteaman tai hyväksymän tavaran lajin ja tullausarvon mukaan.
XVIII LUKU
Ansioista myönnetyt kunniamerkit ja korvaukset
81 artikla
Tuontitullittomuus myönnetään, kun asianomaiset esittävät toimivaltaisia viranomaisia tyydyttävät perustelut ja kun toiminnalla ei ole kaupallista luonnetta:
a)
kunniamerkeille, jotka kolmansien maiden hallitukset myöntävät henkilöille, joiden pysyvä asuinpaikka on yhteisön tullialueella;
b)
maljoille, mitaleille ja vastaaville tavaroille, jotka ovat luonteeltaan olennaisesti vertauskuvallisia ja jotka annetaan kolmansissa maissa henkilöille, joiden pysyvä asuinpaikka on yhteisön tullialueella, tunnustukseksi toiminnasta, jota he ovat harjoittaneet taiteen, tieteen, urheilun tai julkisten palvelujen kaltaisilla aloilla, taikka tunnustukseksi ansioistaan tietyn tapahtuman yhteydessä, ja jotka kyseiset henkilöt itse tuovat yhteisön tullialueelle;
c)
maljoille, mitaleille ja vastaaville tavaroille, jotka ovat luonteeltaan olennaisesti vertauskuvallisia ja jotka kolmanteen maahan sijoittautuneet viranomaiset tai henkilöt lahjoittavat vastikkeetta b alakohdan tarkoitukseen yhteisön tullialueella;
d)
vertauskuvallisille ja arvoltaan vähäisille palkinnoille, pokaaleille ja matkamuistoille, jotka on tarkoitettu annettaviksi vastikkeetta liikekongresseissa tai niiden kaltaisissa kansainvälisissä tilaisuuksissa henkilöille, joiden pysyvä asuinpaikka on kolmansissa maissa, jos kyseiset esineet eivät luonteeltaan, yksikköarvoltaan ja muilta ominaisuuksiltaan ilmennä mitään kaupallista tarkoitusta.
XIX LUKU
Kansainvälisten suhteiden yhteydessä saadut lahjat
82 artikla
Jollei 83 ja 84 artiklassa toisin säädetä, tuontitullittomuus myönnetään seuraaville tavaroille, sanotun kuitenkaan rajoittamatta 41 artiklan soveltamista soveltuvin osin:
a)
tavaroille, joita kolmanteen maahan virallisen vierailun tehneet henkilöt tuovat yhteisön tullialueelle saatuaan tavarat lahjaksi isäntäviranomaisilta vierailun yhteydessä;
b)
tavaroille, joita yhteisön tullialueelle viralliselle vierailulle tulevat henkilöt tuovat annettavaksi lahjaksi isäntäviranomaisille vierailun yhteydessä;
c)
tavaroille, joita kolmanteen maahan sijoittautunut viranomainen, julkisyhteisö tai yleishyödyllistä toimintaa harjoittava ryhmittymä antaa lahjaksi taikka ystävyyden tai huomaavaisuuden osoitukseksi yhteisön tullialueelle sijoittautuneelle viranomaiselle, julkisyhteisölle tai yleishyödyllistä toimintaa harjoittavalle ryhmittymälle, jonka toimivaltaiset viranomaiset ovat hyväksyneet vastaanottamaan tällaisia tavaroita tullitta.
83 artikla
Tullittomuutta ei sovelleta alkoholituotteisiin, tupakkaan eikä tupakkatuotteisiin.
84 artikla
Tullittomuutta sovelletaan vain, jos:
a)
lahjoiksi tarkoitettuja esineitä annetaan satunnaisesti;
b)
ne eivät luonteeltaan, arvoltaan tai määrältään ilmennä kaupallista tarkoitusta;
c)
niitä ei käytetä kaupallisiin tarkoituksiin.
XX LUKU
Hallitsijoiden ja valtionpäämiesten käyttöön tarkoitetut tavarat
85 artikla
Tuontitullittomuus myönnetään toimivaltaisten viranomaisten vahvistamin rajoituksin ja edellytyksin:
a)
vallassa oleville hallitsijoille ja valtionpäämiehille annettaville lahjoille;
b)
vallassa olevien kolmansien maiden hallitsijoiden tai valtionpäämiesten taikka näitä virallisesti edustavien henkilöiden käyttöön tai kulutettavaksi tarkoitetuille tavaroille virallisten vierailujen aikana yhteisön tullialueella. Tuontijäsenvaltio voi kuitenkin asettaa tullittomuuden myöntämisen edellytykseksi vastavuoroisuuden.
Ensimmäisen kohdan säännöksiä sovelletaan myös henkilöihin, jotka kansainvälisellä tasolla ovat oikeutettuja vastaaviin etuoikeuksiin kuin hallitsija tai valtionpäämies.
XXI LUKU
Kaupan edistämiseksi tarkoitettujen tavaroiden tuonti
A. Vähäarvoiset tavaranäytteet
86 artikla
1. Tuontitullittomuus myönnetään vähäarvoisille tavaranäytteille, joita voidaan käyttää vain niiden edustamien tavaroiden tilausten hankintaan näiden tavaroiden tuomiseksi yhteisön tullialueelle, sanotun kuitenkaan rajoittamatta 90 artiklan 1 kohdan a alakohdan soveltamista.
2. Toimivaltaiset viranomaiset voivat asettaa tullittomuuden myöntämisen edellytykseksi, että tietyt tuotteet on repimällä, lävistämällä, pysyvästi tai selvästi merkitsemällä taikka muulla tavoin tehtävä lopullisesti käyttökelvottomiksi tuhoamatta kuitenkaan niiden näytteenomaista luonnetta.
3. Edellä 1 kohdassa ”tavaranäytteellä” tarkoitetaan tuotteita, jotka kunkin tavaran lajin tai laadun osalta esillepanonsa ja määränsä vuoksi soveltuvat ainoastaan tilausten hankintaan.
B. Mainosluonteiset painotuotteet ja tavarat
87 artikla
Jollei 88 artiklasta muuta johdu, tuontitullittomuus myönnetään luettelojen, hinnastojen, käyttöohjeiden tai kaupallisten tiedotteiden kaltaisille painotuotteille, jotka koskevat:
a)
myytävänä tai vuokrattavana olevia tavaroita; tai
b)
kuljetuksissa, kaupallisessa vakuutustoiminnassa tai pankkitoiminnassa tarjottavia palveluita,
joita yhteisön tullialueen ulkopuolelle sijoittautunut henkilö tarjoaa.
88 artikla
Edellä 87 artiklassa tarkoitettu tullittomuus rajoittuu mainosluonteisiin painotuotteisiin, jotka täyttävät seuraavat edellytykset:
a)
painotuotteissa on oltava selvästi merkittynä sen yrityksen nimi, joka tuottaa, myy tai vuokraa tavaroita tai joka tarjoaa palveluja, joita painotuotteet koskevat;
b)
jokaisessa tavaralähetyksessä saa olla vain yksi asiakirja tai vain yksi kappale jokaista asiakirjaa, jos tavaralähetys käsittää useita asiakirjoja. Tavaralähetykset, jotka sisältävät useita kappaleita samaa asiakirjaa, voidaan kuitenkin hyväksyä tullittomiksi, jos niiden kokonaisbruttopaino on enintään yksi kilogramma;
c)
painotuotteet eivät saa kuulua saman lähettäjän samalle vastaanottajalle osoittamaan koottuun tavaralähetykseen.
89 artikla
Tuontitulleista vapautetaan lisäksi toimittajien asiakkailleen vastikkeetta osoittamat mainosluonteiset tavarat, joilla ei ole varsinaista kaupallista arvoa ja joita ei voida käyttää muihin kuin mainostarkoituksiin.
C. Näyttelyssä tai vastaavassa tilaisuudessa käytettävät tai kulutettavat tuotteet
90 artikla
1. Jollei 91-94 artiklasta muuta johdu, tuontitullittomuus myönnetään:
a)
pienille näytteille, jotka edustavat yhteisön tullialueen ulkopuolella valmistettuja tavaroita ja jotka on tarkoitettu näyttelyyn tai vastaavaan tilaisuuteen;
b)
tavaroille, jotka tuodaan yksinomaan niiden esittelyä varten tai yhteisön tullialueen ulkopuolella valmistettujen näytteillä olevien koneiden ja laitteiden esittelyä varten näyttelyssä tai vastaavassa tilaisuudessa;
c)
erilaisille vähä-arvoisille materiaaleille kuten maaleille, lakoille ja seinäpapereille, joita käytetään kolmansien maiden esittelijöiden näyttelyn tai vastaavan tilaisuuden tilapäisten, käytön jälkeen hävitettävien näyttelyosastojen rakentamiseen, ylläpitoon ja koristamiseen;
d)
painotuotteille, luetteloille, esitteille, hinnastoille, mainosjulisteille, kuvitetuille tai kuvittamattomille kalentereille, kehystämättömille valokuville ja muille tavaroille, jotka toimitetaan vastikkeetta käytettäväksi yhteisön tullialueen ulkopuolella valmistettujen tavaroiden mainostamiseen ja joita esitellään näyttelyssä tai vastaavassa tilaisuudessa.
2. Edellä 1 kohdassa tarkoitetaan ”näyttelyllä tai vastaavalla tilaisuudella”:
a)
kaupan, teollisuuden, maatalouden ja pienteollisuuden näyttelyitä, messuja, esittelyjä ja vastaavia tilaisuuksia;
b)
pääasiassa hyväntekeväisyystarkoituksessa järjestettyjä näyttelyitä ja tilaisuuksia;
c)
tieteen, tekniikan, käsityötaidon, taiteen, kasvatuksen tai koulutuksen taikka kulttuurin, urheilun, uskonnon tai jumalanpalveluksen, ammattiyhdistysliikkeen, matkailun tai kansojen keskinäisen ymmärtämyksen edistämiseksi järjestettyjä näyttelyitä tai vastaavia tilaisuuksia;
d)
kansainvälisten järjestöjen tai ryhmittymien edustajien kokouksia;
e)
virallisia juhlamenoja tai muistotilaisuuksia,
lukuun ottamatta myymälöissä tai kaupallisissa tiloissa yksityisesti kolmannen maan tavaroiden myymiseksi järjestettäviä näyttelyitä.
91 artikla
Edellä 90 artiklan 1 kohdan a alakohdassa tarkoitettu tullittomuus rajoittuu näytteisiin, jotka:
a)
tuodaan sellaisenaan vastikkeetta kolmansista maista tai saadaan tilaisuuteen näistä maista irtotavarana tuotavasta tavarasta;
b)
jaetaan yksinomaan tilaisuuden aikana vastikkeetta yleisölle niiden henkilöiden käyttöön tai kulutukseen, joille ne jaetaan;
c)
voidaan tunnistaa mainosluonteisiksi näytteiksi, joilla on vähäinen yksikköarvo;
d)
eivät sovellu helposti markkinoitaviksi ja joiden esittelypakkaus sisältää tarvittaessa pienemmän määrän tavaraa kuin pienin markkinoilla tosiasiallisesti kaupan oleva pakkaus samaa tavaraa;
e)
kulutetaan paikan päällä tilaisuuden aikana, kun kyse on elintarvikkeista tai juomista, joita ei ole pakattu d alakohdassa tarkoitetulla tavalla;
f)
ovat kokonaisarvoltaan ja määrältään suhteessa tapahtuman luonteeseen, vierailijoiden määrään ja näytteilleasettajan osallistumisen merkittävyyteen.
92 artikla
Edellä 90 artiklan 1 kohdan b alakohdassa tarkoitettu tullittomuus rajoittuu tavaroihin, jotka:
a)
kulutetaan tai hävitetään tapahtuman aikana; ja
b)
ovat kokonaisarvoltaan ja määrältään suhteessa tapahtuman luonteeseen, vierailijoiden määrään ja näytteilleasettajan osallistumisen merkittävyyteen.
93 artikla
Edellä 90 artiklan 1 kohdan d alakohdassa tarkoitettu tullittomuus rajoittuu mainosluonteisiin painotuotteisiin ja tavaroihin, jotka:
a)
on tarkoitettu yksinomaan jaettavaksi vastikkeetta yleisölle tapahtumapaikalla;
b)
ovat kokonaisarvoltaan ja määrältään suhteessa tapahtuman luonteeseen, vierailijoiden määrään ja näytteilleasettajan osallistumisen merkittävyyteen.
94 artikla
Edellä 90 artiklan 1 kohdan a ja b alakohdassa tarkoitettua tullittomuutta ei sovelleta:
a)
alkoholituotteisiin;
b)
tupakkaan ja tupakkatuotteisiin;
c)
kiinteisiin, nestemäisiin ja kaasumaisiin polttoaineisiin.
XXII LUKU
Tutkimuksia, analyyseja ja kokeita varten tuodut tavarat
95 artikla
Jollei 96-101 artiklasta muuta johdu, tuontitullittomuus myönnetään tavaroille, jotka tuodaan niiden koostumuksen, laadun tai muiden teknisten ominaisuuksien selvittämiseksi taikka tiedotustarkoituksessa tai teollisessa tai kaupallisessa tutkimustarkoituksessa suoritettavaan tutkimus-, analyysi- tai koekäyttöön.
96 artikla
Edellä 95 artiklassa tarkoitetun tullittomuuden edellytyksenä on, että tutkimuksiin, analyyseihin tai kokeisiin käytetyt tavarat kulutetaan tai hävitetään kokonaan kyseisten tutkimusten, analyysien tai kokeiden aikana, sanotun kuitenkaan rajoittamatta 99 artiklan soveltamista.
97 artikla
Tullittomuutta ei sovelleta tavaroihin, joita käytetään sinänsä kaupanedistämistoimiksi tarkoitetuissa tutkimuksissa, analyyseissa tai kokeissa.
98 artikla
Tullittomuus myönnetään vain tavaramäärille, jotka ovat välttämättömiä tuontitarkoituksen kannalta. Toimivaltaiset viranomaiset vahvistavat nämä määrät tapauskohtaisesti kyseisen tarkoituksen huomioon ottaen.
99 artikla
1. Edellä 95 artiklassa tarkoitettua tullittomuutta sovelletaan tavaroihin, joita ei kuluteta tai hävitetä kokonaan tutkimusten, analyysien tai kokeiden aikana, jos jäljelle jäävät tuotteet toimivaltaisten viranomaisten suostumuksella ja valvonnassa:
a)
hävitetään tai tehdään kaupallisesti arvottomiksi tutkimusten, analyysien tai testien päättyessä; tai
b)
luovutetaan valtiolle ilman kuluja, jos kansallisessa lainsäädännössä säädetään tällaisesta mahdollisuudesta; tai
c)
viedään yhteisön tullialueen ulkopuolelle asianmukaisesti perustelluissa olosuhteissa.
2. Edellä 1 kohdassa ”jäljelle jäävillä tuotteilla” tarkoitetaan tutkimuksista, analyyseista tai kokeista saatavia tuotteita taikka tavaroita, joita ei ole tosiasiallisesti käytetty.
100 artikla
Muulloin kuin 99 artiklan 1 kohtaa sovellettaessa 95 artiklassa tarkoitetuista tutkimuksista, analyyseista tai kokeista jäljelle jääviin tuotteisiin sovelletaan niiden tuontitulleja niiden muuhun käyttöön ottamisen päivänä voimassa olevan tullikannan mukaan toimivaltaisten viranomaisten kyseisenä päivänä toteaman tai hyväksymän tavaran lajin ja tullausarvon mukaan.
Henkilö, jota asia koskee, voi kuitenkin toimivaltaisten viranomaisten suostumuksella ja valvonnassa muuttaa jäljelle jäävät tuotteet jätteeksi tai romuksi. Tällöin sovelletaan jätteeksi tai romuksi muuttamisen päivänä voimassa olevia jätteisiin ja romuihin sovellettavia tuontitulleja.
101 artikla
Toimivaltaiset viranomaiset vahvistavat tutkimusten, analyysien tai kokeiden suorittamisen määräajat sekä hallinnolliset muodollisuudet sen varmistamiseksi, että tavarat käytetään säädettyihin tarkoituksiin.
XXIII LUKU
Tekijänoikeuksia taikka teollista tai kaupallista omaisuutta suojeleville elimille osoitetut tavaralähetykset
102 artikla
Tuontitullittomuus myönnetään tavaramerkeille, malleille ja piirustuksille sekä niihin liittyville talletusasiakirjoille, patenttihakemuksille tai vastaaville asiakirjoille, jotka on osoitettu toimivaltaisille tekijänoikeuksia taikka teollista tai kaupallista omaisuutta suojeleville elimille.
XXIV LUKU
Matkailuun liittyvä tietoaineisto
103 artikla
Tuontitullittomuus myönnetään, sanotun kuitenkaan rajoittamatta 42-50 artiklan soveltamista:
a)
asiakirjoille (lehtisille, esitteille, kirjoille, aikakauslehdille, oppaille, kehystetyille ja kehystämättömille julisteille, kehystämättömille valokuville ja valokuvasuurennoksille, kuvitetuille ja kuvittamattomille maantieteellisille kartoille, näyteikkunajulisteille ja kuvitetuille kalentereille), jotka on tarkoitettu jaeltavaksi vastikkeetta ja joiden olennainen tarkoitus on saada yleisö vierailemaan vieraissa maissa ja erityisesti osallistumaan niissä kulttuuri-, matkailu- tai urheilutilaisuuksiin taikka uskonnollisiin tai ammatillisiin kokouksiin, jos nämä asiakirjat sisältävät enintään 25 prosenttia yksityisiä mainoksia lukuun ottamatta yhteisön yrityksiä esitteleviä yksityisiä mainoksia ja jos ne ovat yleisluonteeltaan selvästi matkailun edistämiseen tarkoitettuja;
b)
virallisten matkailuelinten julkaisemille tai jonkun muun niiden valvonnassa julkaisemille ulkomaisten hotellien luetteloille ja vuosikirjoille sekä ulkomailla käytettäville kuljetuspalvelujen aikatauluille, jos nämä asiakirjat on tarkoitettu jaeltaviksi vastikkeetta ja sisältävät enintään 25 prosenttia yksityisiä mainoksia lukuun ottamatta yhteisön yrityksiä esitteleviä yksityisiä mainoksia;
c)
tekniselle materiaalille, jota lähetetään kansallisten matkailuelinten valtuuttamille edustajille tai niiden nimeämille kirjeenvaihtajille ja jota ei ole tarkoitettu jaeltavaksi, kuten vuosikirjoille, puhelin- ja teleksiluetteloille, hotelliluetteloille, messuluetteloille, arvoltaan vähäisille pienteollisuuden tuotteiden näytteille sekä museoita, yliopistoja, kylpylöitä ja muita vastaavia laitoksia koskeville asiakirjoille.
XXV LUKU
Erinäiset asiakirjat ja tuotteet
104 artikla
Tuontitullittomuus myönnetään:
a)
jäsenvaltioiden julkisille laitoksille vastikkeetta osoitetuille asiakirjoille;
b)
ulkomaiden hallitusten ja virallisten kansainvälisten elinten julkaisuille, jotka on tarkoitettu jaeltaviksi vastikkeetta;
c)
äänestyslipuille, jotka on tarkoitettu kolmansiin maihin sijoittautuneiden elinten järjestämiin vaaleihin;
d)
tavaroille, jotka on tarkoitettu käytettäviksi todistuskappaleina tai vastaavassa tarkoituksessa jäsenvaltioiden tuomioistuimissa tai muissa virallisissa laitoksissa;
e)
julkisten laitosten tai pankkilaitosten väliseen tavanomaiseen tietojenvaihtoon liittyville nimikirjoitusnäytteille painetuille kiertokirjeille;
f)
jäsenvaltioiden keskuspankeille osoitetuille virallisluonteisille painotuotteille;
g)
kertomuksille, toimintakertomuksille, tiedotteille, esitteille, merkintätiedotteille ja muille asiakirjoille, joita kolmanteen maahan sijoittautuneet yhtiöt laativat ja lähettävät näiden yhtiöiden liikkeelle laskemien arvopapereiden haltijoille tai merkitsijöille;
h)
tietojen siirrossa käytetyille tallenteille (esimerkiksi reikäkortit, äänitteet ja mikrokortit), jotka osoitetaan vastikkeetta vastaanottajalle, jos tullittomuus ei aiheuta väärinkäyttöä tai kilpailun merkittävää vääristymistä;
i)
asiakirjakansioille, arkistoille, kaavakkeille ja muille asiakirjoille, jotka on tarkoitettu käytettäväksi kansainvälisissä kokouksissa, konferensseissa tai kongresseissa, sekä näiden tilaisuuksien pöytäkirjoille;
j)
suunnitelmille, teknisille piirustuksille, jäljennöksille, kuvauksille ja muille vastaaville asiakirjoille, jotka tuodaan tilausten saamiseksi tai toimittamiseksi kolmansissa maissa tai yhteisön tullialueella järjestettävään kilpailuun osallistumiseksi;
k)
asiakirjoille, jotka on tarkoitettu käytettäväksi kolmanteen maahan sijoittautuneiden laitosten yhteisön tullialueella järjestämien tutkintojen aikana;
l)
kaavakkeille, jotka on tarkoitettu käytettäväksi kansainvälisten yleissopimusten mukaisina virallisina asiakirjoina kansainvälisessä ajoneuvo- tai tavaraliikenteessä;
m)
kaavakkeille, päällysmerkinnöille, kuljetusasiakirjoille ja vastaaville asiakirjoille, jotka kolmanteen maahan sijoittautuneet kuljetus- tai hotelliyritykset lähettävät yhteisön tullialueelle sijoittautuneille matkatoimistoille;
n)
kaavakkeille ja kuljetusasiakirjoille, konossementeille, rahtikirjoille ja muille käytetyille kaupallisille asiakirjoille tai toimistoasiakirjoille;
o)
kolmansien maiden tai kansainvälisten viranomaisten antamille virallisille painotuotteille ja kansainvälisten mallien mukaisille painotuotteille, jotka kolmansien maiden yhdistykset lähettävät yhteisön tullialueelle sijoittautuneille vastaaville yhdistyksille niiden jaettaviksi;
p)
valokuville, diapositiiveille ja valokuvien stereotypialaatoille, myös kuvateksteillä varustetuille, jotka on osoitettu uutistoimistoille taikka sanomalehtien tai aikakauslehtien toimituksille;
q)
veromerkeille ja vastaaville, joilla osoitetaan kolmansissa maissa suoritettu verojen maksu.
XXVI LUKU
Ahtauksessa ja tavaroiden suojauksessa niiden kuljetusten aikana käytettävät lisätarvikkeet
105 artikla
Tuontitullittomuus myönnetään erinäisille köysien, oljen, kankaan, paperin ja kartongin, puun ja muovin kaltaisille lisätarvikkeille, joita käytetään tavaroiden ahtaukseen ja suojaukseen - myös lämpösuojaukseen - kuljetettaessa niitä kolmannesta maasta yhteisön tullialueelle ja joita ei tavallisesti käytetä uudestaan.
XXVII LUKU
Eläimille niiden kuljetuksen aikana tarkoitetut pahnat, rehut ja ruoat
106 artikla
Tuontitullittomuus myönnetään kaikenlaisille pahnoille, rehuille ja ruoille, jotka on sijoitettu eläinten kuljetuksessa kolmannesta maasta yhteisön tullialueelle käytettävään kuljetusvälineeseen ja tarkoitettu jaettavaksi niille matkan aikana.
XXVIII LUKU
Maamoottoriajoneuvoissa ja erityiskäyttöön tarkoitetuissa konteissa olevat poltto- ja voiteluaineet
107 artikla
1. Jollei 108, 109 ja 110 artiklasta muuta johdu, tuontitullittomuus myönnetään:
a)
tavanomaisten polttoainesäiliöiden sisältämälle polttoaineelle:
-
henkilömoottoriajoneuvoissa, hyötymoottoriajoneuvoissa ja moottoripyörissä,
-
erityiskäyttöön tarkoitetuissa konteissa,
näiden saapuessa yhteisön tullialueelle;
b)
henkilömoottoriajoneuvoissa ja moottoripyörissä olevien kannettavien säiliöiden sisältämälle polttoaineelle 10 litran rajaan saakka ajoneuvoa kohti,
sanotun kuitenkaan rajoittamatta kansallisten polttoaineen hallussapitoa ja kuljetusta koskevien säännösten soveltamista.
2. Edellä 1 kohdassa tarkoitetaan:
a)
”hyötymoottoriajoneuvolla” kaikkia tieliikenteessä käytettäviä moottoriajoneuvoja (myös perävaunulliset tai niitä ilman olevat traktorit), jotka rakennetyyppinsä ja varustelunsa osalta soveltuvat ja ovat tarkoitettuja kuljettamaan vastikkeellisesti tai vastikkeetta
-
enemmän kuin yhdeksän henkilöä kuljettaja mukaan lukien,
-
tavaroita;
sekä kaikkia muuhun erityiskäyttöön kuin varsinaiseen kuljetukseen tarkoitettuja tieliikenteessä käytettäviä ajoneuvoja;
b)
”henkilömoottoriajoneuvolla” kaikkia moottoriajoneuvoja, jotka eivät täytä a alakohdassa määriteltyjä edellytyksiä;
c)
”tavanomaisilla polttoainesäiliöillä”
-
säiliöitä, jotka valmistaja on kiinnittänyt pysyvästi kaikkiin kyseisen ajoneuvon tyyppisiin moottoriajoneuvoihin ja joiden pysyvä sijoittaminen mahdollistaa polttoaineen välittömän käytön sekä ajoneuvojen liikuttamiseen että tarvittaessa jäähdytysjärjestelmän ja muiden järjestelmien käyttämiseen kuljetuksen aikana,
-
moottoriajoneuvoihin sovitettuja kaasusäiliöitä, jotka mahdollistavat kaasun välittömän käytön polttoaineena, samoin kuin säiliöitä, jotka on mukautettu ajoneuvon varustukseen mahdollisesti kuuluviin muihin järjestelmiin,
-
säiliöitä, jotka valmistaja on kiinnittänyt pysyvästi kaikkiin kyseisen kontin tyyppisiin kontteihin ja joiden pysyvä sijoittaminen mahdollistaa polttoaineen välittömän käytön jäähdytysjärjestelmän ja muiden erityiskäyttöön tarkoitettujen konttien varustukseen kuuluvien järjestelmien käyttämiseen kuljetuksen aikana;
d)
”erityiskäyttöön tarkoitetuilla konteilla” kontteja, jotka on varustettu erityisesti jäähdytys-, hapetus-, lämmöneristys- tai muita järjestelmiä varten mukautetuilla laitteilla.
108 artikla
Hyötymoottoriajoneuvojen ja erityiskäyttöön tarkoitettujen konttien tavanomaisten säiliöiden sisältämän polttoaineen osalta jäsenvaltiot voivat rajoittaa tullittomuuden soveltamisen 200 litraan ajoneuvoa, erityiskäyttöön tarkoitettua konttia ja matkaa kohti.
109 artikla
1. Jäsenvaltioilla on oikeus rajoittaa tullittomaksi hyväksyttävän polttoaineen määrä
a)
kansainvälisissä kuljetuksissa käytettävien hyötymoottoriajoneuvojen osalta, kun niiden määräpaikkana on enintään 25 kilometriä linnuntietä rajalta ulottuva alue ja kun kuljetusten suorittajana on tällä alueella asuva henkilö;
b)
sellaisten yksityisajoneuvojen osalta, jotka kuuluvat raja-alueella asuville henkilöille.
2. Edellä olevaa 1 kohdan b alakohtaa sovellettaessa ”raja-alueella” tarkoitetaan aluetta, joka ulottuu linnuntietä mitattuna enintään 15 kilometrin päähän rajalta, sanotun kuitenkaan rajoittamatta olemassa olevien yleissopimusten soveltamista tältä osin. Osittain kyseisellä alueella sijaitsevien paikallisten hallintoalueiden katsotaan myös olevan osa raja-aluetta. Jäsenvaltiot voivat säätää tästä poikkeuksia.
110 artikla
1. Polttoaineita, joille on myönnetty tullittomuus 107, 108 ja 109 artiklan perusteella, ei saa käyttää muussa ajoneuvossa kuin siinä, jossa ne on tuotu, eikä poistaa niitä tästä ajoneuvosta tai varastoida niitä paitsi kyseisen ajoneuvon tarvitsemien korjausten ajaksi eikä luovuttaa niitä vastikkeellisesti tai vastikkeetta.
2. Edellä olevan 1 kohdan säännösten noudattamatta jättäminen johtaa kyseisten tuotteiden tuontitullien soveltamiseen päivänä, jona säännöksiä on jätetty noudattamatta, voimassa olevan tullikannan mukaan toimivaltaisten viranomaisten kyseisenä päivänä toteaman tai hyväksymän tavaran lajin ja tullausarvon mukaan.
111 artikla
Edellä 107 artiklassa tarkoitettua tullittomuutta sovelletaan myös ajoneuvoissa oleviin voiteluaineisiin, jotka vastaavat niiden toiminnan tavanomaisia tarpeita käynnissä olevan kuljetuksen aikana.
XXIX LUKU
Sodan uhrien muistomerkkien tai hautausmaiden rakentamiseen, ylläpitoon tai koristamiseen tarkoitetut materiaalit
112 artikla
Tuontitullittomuus myönnetään kaikenlaisille tavaroille, joita toimivaltaisten viranomaisten tähän tarkoitukseen valtuuttamat järjestöt tuovat käytettäväksi yhteisön tullialueelle haudattujen kolmannen maan sodan uhrien hautausmaiden, hautapaikkojen ja muistomerkkien rakentamiseen, ylläpitoon tai koristamiseen.
XXX LUKU
Ruumisarkut, tuhkauurnat ja hautajaiskoristeet
113 artikla
Tuontitullittomuus myönnetään:
a)
ruumiita sisältäville arkuille ja vainajien tuhkaa sisältäville uurnille sekä niihin tavanomaisesti liittyville kukille, seppeleille ja muille koristeille;
b)
kolmannessa maassa asuvien, yhteisön tullialueella järjestettäviin hautajaisiin saapuvien tai siellä sijaitsevia hautoja koristamaan saapuvien henkilöiden tuomille kukille, seppeleille ja muille koristeille, jos tämän tuonnin luonne tai määrä ei ilmennä mitään kaupallista tarkoitusta.
III OSASTO
VIENTITULLITTOMUUS
I LUKU
Vähäarvoiset tavaralähetykset
114 artikla
Vientitullittomuus myönnetään tavaralähetyksille, jotka toimitetaan niiden vastaanottajalle postitse kirjeinä tai postipaketteina ja joiden sisältämät tavarat ovat yhteisarvoltaan enintään 10 euroa.
II LUKU
Maatalousyrityksen toiminnan kolmanteen maahan siirtämisen vuoksi yhteisöstä vietävät kotieläimet
115 artikla
1. Vientitullittomuus myönnetään kotieläimille, jotka kuuluvat sellaisen maatalousyrityksen karjaan, joka lopetettuaan toimintansa yhteisön tullialueella siirtää toimintansa kolmanteen maahan.
2. Edellä 1 kohdassa tarkoitettu tullittomuus rajoittuu kotieläimiin, joiden lukumäärä on suhteessa kyseisen maatalousyrityksen luonteeseen ja merkitykseen.
III LUKU
Maataloustuottajien yhteisössä sijaitsevilta tiloilta saamat tuotteet
116 artikla
1. Maatalous- tai kotieläintaloustuotteet, jotka saadaan yhteisön tullialueella kolmannen maan välittömässä läheisyydessä sijaitsevilta tiloilta, joita hoitavat omistajina tai vuokraajina henkilöt, joiden ensisijainen toimipaikka on kolmannessa maassa yhteisön tullialueen välittömässä läheisyydessä, voidaan viedä vientitullitta.
2. Edellä olevan 1 kohdan säännösten soveltamiseksi kotieläimistä saatujen tuotteiden on oltava peräisin kyseisen kolmannen maan eläimistä tai täytettävä vapaan liikkuvuuden edellytykset.
117 artikla
Edellä 116 artiklan 1 kohdassa tarkoitettu tullittomuus rajoittuu tuotteisiin, joita ei ole käsitelty muulla kuin sadonkorjuun tai tuotannon jälkeen tavanomaisesti käytetyllä tavalla.
118 artikla
Tullittomuus myönnetään vain maataloustuottajan tai jonkun muun tämän lukuun kyseiseen kolmanteen maahan tuomille tuotteille.
IV LUKU
Siemenet, jotka maataloustuottajat vievät käytettäviksi kolmansissa maissa sijaitsevilla tiloilla
119 artikla
Vientitullittomuus myönnetään siemenille, jotka on tarkoitus käyttää kolmannessa maassa yhteisön tullialueen välittömässä läheisyydessä sijaitsevilla maatiloilla, joita hoitavat omistajina tai vuokralaisina henkilöt, joiden ensisijainen toimipaikka on yhteisön tullialueella kyseisen kolmannen maan välittömässä läheisyydessä.
120 artikla
Edellä 119 artiklassa tarkoitettu tullittomuus rajoittuu siemenmääriin, jotka tarvitaan maatilan hoitamiseen.
Tullittomuus myönnetään vain siemenille, jotka maataloustuottaja vie tai jotka viedään tämän lukuun suoraan yhteisön tullialueen ulkopuolelle.
V LUKU
Eläimille viennin aikana tarkoitetut rehut ja ruoat
121 artikla
Vientitullittomuus myönnetään kaikenlaisille rehuille ja ruoille, jotka on sijoitettu eläinten kuljetuksessa yhteisön tullialueelta kolmanteen maahan käytettävään kuljetusvälineeseen ja tarkoitettu jaettavaksi niille matkan aikana.
IV OSASTO
YLEISET SÄÄNNÖKSET JA LOPPUSÄÄNNÖKSET
122 artikla
1. Jollei 2 kohdasta muuta johdu, II osastoa sovelletaan sekä suoraan kolmansista maista tuleviin tavaroihin, jotka on ilmoitettu vapaaseen liikkeeseen, että sellaisiin tavaroihin, jotka on ilmoitettu vapaaseen liikkeeseen niiden toiseen tullimenettelyyn asettamisen jälkeen.
2. Tapauksista, joissa tullittomuutta ei voida myöntää vapaaseen liikkeeseen ilmoitetuille tavaroille niiden toiseen tullimenettelyyn asettamisen jälkeen, määrätään asetuksen (ETY) N:o 2913/92 247 a artiklassa tarkoitetun menettelyn mukaisesti.
3. Tavaroihin, jotka voidaan tuoda tullitta tämän asetuksen mukaisesti, ei sovelleta perustamissopimuksen 133 artiklan perusteella toteutettavien toimenpiteiden mukaisesti sovellettavia määrällisiä rajoituksia.
123 artikla
Jos tuontitullittomuus myönnetään sen perusteella, että vastaanottaja käyttää tavaroita tiettyyn tarkoitukseen, tullittomuuden voivat myöntää vain sen jäsenvaltion toimivaltaiset viranomaiset, joiden alueella kyseisiä tavaroita käytetään tällä tavalla.
124 artikla
Jäsenvaltioiden toimivaltaisten viranomaisten on toteutettava kaikki asianmukaiset toimenpiteet vapaaseen liikkeeseen luovutettujen tavaroiden, joille on myönnetty tullittomuus sen perusteella, että vastaanottaja käyttää niitä tiettyyn tarkoitukseen, käytön estämiseksi muihin tarkoituksiin niiden tuontitulleja maksamatta, jollei käyttötarkoituksen muutos tapahdu tässä asetuksessa vahvistettujen edellytysten mukaisesti.
125 artikla
Jos sama henkilö täyttää samanaikaisesti tuonti- tai vientitullittomuuden myöntämiseksi tämän asetuksen eri säännösten perusteella vaadittavat edellytykset, kyseisiä säännöksiä sovelletaan rinnakkain.
126 artikla
Jos tässä asetuksessa säädetään, että tullittomuuden myöntäminen edellyttää tiettyjen edellytysten täyttämistä, asianomaisen on osoitettava näiden edellytysten täyttyminen toimivaltaisten viranomaisten hyväksymällä tavalla.
127 artikla
Jos tuonti- tai vientitullittomuus myönnetään euroina vahvistetun rahasumman rajoissa, jäsenvaltioilla on oikeus pyöristää ylös- tai alaspäin rahasumma, joka seuraa kyseisen rahasumman muuntamisesta kansalliseksi valuutaksi.
Jäsenvaltioilla on myös oikeus säilyttää muuttumattomana euroina vahvistetun määrän kansallisina valuuttoina ilmaistu vasta-arvo, jos se asetuksen (ETY) N:o 2913/92 18 artiklan 2 kohdassa säädetyssä vuosittaisessa tarkistuksessa ennen ensimmäisessä kohdassa säädettyä pyöristämistä muuttuu vähemmän kuin viisi prosenttia tai pienenee.
128 artikla
1. Tämän asetuksen säännökset eivät estä jäsenvaltioita myöntämästä:
a)
tullittomuutta, joka aiheutuu joko 18 päivänä huhtikuuta 1961 tehdyn diplomaattisuhteita koskevan Wienin yleissopimuksen tai 24 päivänä huhtikuuta 1963 tehdyn konsulisuhteita koskevan Wienin yleissopimuksen soveltamisesta tai muista konsulisopimuksista taikka 16 päivänä joulukuuta 1969 tehdyn erityistehtäviä koskevan New Yorkin yleissopimuksen soveltamisesta;
b)
tullittomuutta, joka kuuluu kansainvälisten sopimusten tai toimipaikan sijaintia koskevien sopimusten, joiden sopimuspuolena on kolmas maa tai kansainvälinen järjestö, nojalla tavanomaisesti myönnettyihin etuoikeuksiin, mukaan lukien kansainvälisten kokousten yhteydessä myönnetty tullittomuus;
c)
tullittomuutta, joka kuuluu kaikkien jäsenvaltioiden kansainvälisen oikeuden piiriin kuuluvan, luonteeltaan kulttuuriin liittyvän tai tieteellisen laitoksen tai järjestön perustamiseksi tekemien sopimusten nojalla tavanomaisesti myönnettyihin etuoikeuksiin;
d)
tullittomuutta, joka kuuluu kolmansien maiden kanssa tehtyjen kulttuuriin liittyvien, tieteellisten tai teknisten yhteistyösopimusten yhteydessä tavanomaisesti myönnettyihin etuoikeuksiin tai koskemattomuuteen;
e)
erityistä tullittomuutta, josta määrätään kolmansien maiden kanssa tehdyissä sopimuksissa yhteisistä toimenpiteistä ihmisten ja ympäristön suojelemiseksi;
f)
erityistä tullittomuutta, josta määrätään viereisten kolmansien maiden kanssa tehdyissä kyseisten maiden kanssa käytävään rajakauppaan perustuvissa sopimuksissa;
g)
tullittomuutta, joka myönnetään sellaisten vastavuoroisuuteen perustuvien sopimusten perusteella, jotka on tehty sellaisten kolmansien maiden kanssa, jotka ovat sopimuspuolina kansainvälistä siviili-ilmailua koskevassa yleissopimuksessa (Chicago 1944), mainitun yleissopimuksen (kahdeksas painos - heinäkuu 1980) liitteessä 9 olevassa 4.42 ja 4.44 kohdassa suositeltujen käytäntöjen täytäntöön panemiseksi.
2. Jos kansainvälisessä yleissopimuksessa, joka ei kuulu mihinkään 1 kohdassa tarkoitetuista luokista ja jonka jokin jäsenvaltio aikoo allekirjoittaa, määrätään tullittomuuden myöntämisestä, kyseinen jäsenvaltio esittää komissiolle tätä tullittomuutta koskevan hakemuksen ilmoittaen komissiolle kaikki tarvittavat yksityiskohdat.
Tästä hakemuksesta päätetään asetuksen (ETY) N:o 2913/92 247 a artiklassa tarkoitetun menettelyn mukaisesti.
3. Edellä 2 kohdassa tarkoitettua tiedonantoa ei vaadita, kun kyseisessä kansainvälisessä yleissopimuksessa määrätään tullittomuuden myöntämisestä yhteisön oikeuden rajoissa.
129 artikla
1. Jäsenvaltioiden on toimitettava komissiolle tiedoksi 26 päivän huhtikuuta 1983 jälkeen tehtyihin, 128 artiklan 1 kohdan b, c, d, e, f ja g alakohdassa ja 3 kohdassa tarkoitettujen kaltaisiin kansainvälisiin yleissopimuksiin ja sopimuksiin sisältyvät tullisäännökset.
2. Komissio toimittaa muille jäsenvaltioille yleissopimus- ja sopimustekstit, jotka ilmoitetaan sille 1 kohdan mukaisesti.
130 artikla
Tämän asetuksen säännökset eivät estä pitämässä voimassa:
a)
Kreikan osalta Athos-vuorelle myönnettyä erikoisasemaa, sellaisena kuin se on taattu Kreikan perustuslain 105 artiklassa;
b)
Espanjan ja Ranskan osalta tullittomuutta, joka perustuu näiden maiden ja Andorran välillä 13 päivänä heinäkuuta 1867 sekä 22 ja 23 päivänä marraskuuta 1867 tehtyihin sopimuksiin, kunnes yhteisön ja Andorran kaupallisia suhteita koskeva järjestelmä tulee voimaan;
c)
jäsenvaltioiden osalta 210 euron rajaan saakka tullittomuutta, jonka ne mahdollisesti myönsivät 1 päivänä tammikuuta 1983 kansainvälisessä liikenteessä olevan kauppalaivaston merimiehille.
d)
Yhdistyneen kuningaskunnan osalta sen asevoimien tai niihin liittyvän siviilihenkilöstön käyttöön taikka niiden ruokaloiden tai kahviloiden muonitukseen tuotuja tavaroita koskevia huojennuksia, jotka perustuvat 16 päivänä elokuuta 1960 allekirjoitettuun Kyproksen tasavallan perustamissopimukseen.
131 artikla
1. Kunnes kyseisellä alalla vahvistetaan yhteisön säännöksiä, jäsenvaltiot voivat myöntää erityisen tullittomuuden kansainvälisten sopimusten mukaisesti jäsenvaltion alueella oleville asevoimille, jotka eivät toimi kyseisen valtion lipun alla.
2. Kunnes kyseisellä alalla vahvistetaan yhteisön säännöksiä, tämä asetus ei estä jäsenvaltioita pitämästä voimassa tullittomuutta, joka myönnetään yhteisön tullialueen ulkopuolella ammatillisista syistä vähintään kuusi kuukautta oleskelleille kotimaahansa palaaville työntekijöille.
132 artikla
Tämän asetuksen säännökset eivät rajoita seuraavien säännösten soveltamista:
a)
asetus (ETY) N:o 2913/92;
b)
kansainvälisten alusten, ilma-alusten ja junien polttoaineen ja muonitusvarastojen täydennystä koskevat voimassa olevat säännökset;
c)
muissa yhteisön säädöksissä annetut tullittomuutta koskevat säännökset.
133 artikla
Kumotaan asetus (ETY) N:o 918/83, sellaisena kuin se on muutettuna liitteessä V luetelluilla säädöksillä.
Viittauksia kumottuun asetukseen pidetään viittauksina tähän asetukseen liitteessä VI olevan vastaavuustaulukon mukaisesti.
134 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä tammikuuta 2010.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä marraskuuta 2009.

Labels: 3
15